Summary: Isojoen ja Karijoen kuntien alueelle on suunnitteilla 60 tuulivoimalan alue. Kunnat toivovat niistä verotuloja, vastustajien mielestä ne uhkaavat alueen luontoarvoja.

Rajamäenkylän tuulivoimahanketta käynnisteltiin ensimmäisen kerran jo tämän vuosikymmenen alussa.
 Hankkeen ympäristövaikutusten arviointi, eli YVA-menettely, ja osayleiskaavan laadinta tehtiin vuosina 2014–2015. Silloin tarkasteltiin 78–100 kokonaiskorkeudeltaan 230-metrisen tuulivoimalan rakentamista alueelle.
 Tekniikan kehittyessä voimaloita voidaan nyt rakentaa kymmeniä metrejä aiempaa korkeammiksi.
 Tammikuussa 2019 aloitettiin uusi YVA-menettely ja osayleiskaavan laadinta enintään 60 tuulivoimalalle, joiden kokonaiskorkeus on enintään 300 metriä. Voimaloiden yhteisteho olisi enintään 500 megawattia vuodesta 2023 alkaen.
 – Viime vuonna huomasimme tuulivoimateknologian kehittyneen ja kustannustehokkuuden parantuneen niin, että markkinaehtoinen rakentaminen on kannattavaa ja halusimme lähteä viemään hanketta eteenpäin, Ox2 maajohtaja  Teemu Loikkanen  sanoo.
 Alue on Loikkasen mukaan suuri, noin 10 000 hehtaaria. Kasvaneet tehot ja roottoreiden pituudet vaativat väljempiä etäisyyksiä.
 – Aloite lähti aikanaan alueen maanomistajista ja kunnista ja meidät pyydettiin hankkeeseen mukaan, Loikkanen lisää.
 Hankkeen vastustajien mielestä voimaloiden koko uhkaa alueen luontoarvoja.
 Alue muuttuu
 Karijoen Rajamäenkylään  Pauli Kimpisalon  keittiön pöydän ääreen ovat kokoontuneet isännän lisäksi karijokelainen  Seppo Tienhaara , isojoen Vanhalkylässä asuva  Juhani Hautala  sekä Isojoen loma-asukas, kirkkonummelainen  Jukka Saloranta .
 Pöydällä on hankealueen kartta. Miesten mukaan 300-metriset tuulivoimalat muuttaisivat aluetta peruuttamattomasti.
 Seppo Tienhaara, Pauli Kimpisalo, Jukka Saloranta ja Juhani Hautala tutkivat Rajamäenkylän tuulivoimahankealueen karttaa. Tuomo Rintamaa/Yle
 – Mittakaava on todella suuri, kun puhutaan 6 – 10 -megawattisista voimaloista, jotka ovat 300 metriä korkeita ja joita ei vielä Suomessa yhtäkään toimi. Tilanne on todella huolestuttava, Tienhaara sanoo.
 Teemu Loikkasen mukaan korkeimmat Suomessa tällä hetkellä toiminnassa olevat tuulivoimalat ovat kokonaiskorkeudeltaan 220-metrisiä. 300-metrisiä tuulivoimaloita on Rajamäenkylän lisäksi suunnitteilla esimerkiksi  Akaaseen .
 Kimpisalon mukaan rakentaminen Rajamäenkylän alueella on erittäin haasteellista, koska ainoastaan Kauhajoen rajalla on peruskalliota.
 Alueen metsäautotieverkosto on rakennettu kuiville harjupaikoille ja voimalat rakennettaisiin todennäköisesti näille paikoille.
 – Me kiinteistöjen omistajat, vapaa-ajan käyttäjät ja metsästäjät käytämme samaa tiestöä. Pienemmistäkin voimaloista puhuttaessa sanotaan, että ei saisi mennä 400 metriä lähemmäs niitä. Nämä voimalat tulisivat todella lähelle, Kimpimäki lisää.
 Maajohtaja Loikkasen mukaan maanomistajia kuullaan YVA-menettelyn aikana. Hänen mukaansa maasto on tavallista metsämaata, joka sopii tuulivoimarakentamiselle hyvin.
 – Paikallisia huomioita ja mielipiteitä tämän prosessin aikana huomioidaan ja pyritään löytämään sellainen suunnitelma, joka toisi taloudellisesti kannattavan hankkeen intressit, mutta huomioisi samalla paikalliset intressit ja toiveet, Loikkanen sanoo.
 Isojoen kunnalle tuulivoimasta toivotaan merkittäviä lisätuloja.
 – Tulevaisuutta ajatellen tämä hanke on kunnalle elinehto. Isojoen puolelle suunnitellut 44 voimalaa toisivat kuntaan kiinteistöveroa 440 000 euroa vuodessa, kunnanjohtaja  Juha Herrala  laskee.
 Lisäksi kunnat kuittaisivat voimaloiden tuotoista yhteisövero-osuuksia ja maanomistajat saisivat vuokratuottoja.
 Avoin keskustelu toiveissa
 Vastustajien mukaan YVA-menettelyn aloittamisesta ja osayleiskaavan laadinnasta päätettiin salassa kuntien hallituksissa.
 – Koen, että kuntademokratia natisee liitoksissaan tässä asiassa. Karijoen kunnanhallituksessa neljä ihmistä päättää tästä asiasta, kun muut ovat joutuneet jääväämään itsensä. Olin jäävi myös itse, Perussuomalaisten edustajana Karijoen kunnanvaltuustossa istuva Tienhaara sanoo.
 – Pienissä kunnissa, jotka ovat täysin peeaa, tartumme tällaisiin oljenkorsiin, kun sitä meille joku tällaista tarjoaa. Sanotaan, että tulee kiinteistö- ja yhteisöverotuloja. Mutta mitä sillä rahalla tekee, jos täällä ei ole enää asukkaita, Kimpisalo kysyy.
 Puhdasta uusiutuvaa energiaa, joka samalla toisi kuntaan verotuloja, eikö se kuulosta houkuttelevalta?
 – Kyllä, nimenomaan. Tämä on sitä markkinointia juuri näillä sanoilla, mutta asiaa ei esitelty maanomistajille sillä tavalla, Pauli Kimpisalo toteaa.

Suomen korkeimmat tuulivoimalat suunnitteila Suupohjaan – Rajamäenkylän tuulivoimaloiden lavat nousisivat jopa 300 metriin


Summary: Eteläisessä Suomessa kuukauden keskilämpötila oli jopa kuusi astetta keskiarvojen yläpuolella.

Ilmatieteen laitoksen tilastojen  mukaan helmikuu oli tavanomaista leudompi suuressa osassa maata. Ainoastaan Pohjois-Lapissa jäätiin hieman pitkän ajan keskiarvojen alapuolelle.
 Maan eteläosassa helmikuun keskilämpötila oli sen sijaan jopa kuusi astetta keskiarvojen yläpuolella. Näin leuto helmikuu toistuu etelässä keskimäärin kerran 5–10 vuodessa. Edellisen kerran leudompi helmikuu koettiin etelässä vuonna 2016.
 Kuukauden ylin lämpötila oli Maarianhaminan lentoasemalla  24. päivänä mitattu 9,7 astetta . Alin lämpötila oli puolestaan  Utsjoen Kevojärvellä 5. päivänä mitattu -39,1 astetta .
 Ylen meteorologi  Seija Paasosella  on selitys isoihin lämpötilavaihteluihin.
 – Suomi on maantieteellisesti iso ja pitkä maa, mikä selittää lähes 50 asteen heittelyt kuukauden aikana eri puolilla maata.
 Tämän lisäksi merellisyys vaikuttaa myös vaikuttaa paljon lämpötilaeroihin.
 – Meren ollessa auki ja tuulen käydessä mereltä on rannikolla leudompaa kuin sisämaassa, Paasonen sanoo.
 Helmikuun sademäärä oli koko maassa tavanomaista korkeampi. Poikkeamat olivat noin 1,5-kertaisia tavanomaiseen nähden.
 Lunta oli kuukauden päättyessä rannikkoalueilla 10–30 senttimetriä ja Pohjois-Karjalasta Lappiin ulottuvalla alueella pääosin 50–70 senttimetriä. Monin paikoin lunta oli hieman tavanomaista vähemmän.

Föhn-tuuli lämmitti helmikuussa – sademäärät sekä päivälämpötilat tavanomaista korkeampia


Summary: Sijoittajat ovat heränneet siirtämään omistuksiaan turvaan sulkeutuvilta Arvopaperikeskuksen tileiltä. Jos omistajat eivät ilmoittaudu, keskus myy arvopaperit itse.

Useimmat sijoittajat ovat jo reagoineet maksuttoman osakkeiden säilyttämisen loppumiseen Arvopaperikeskus Euroclear Finlandissa. Aiemmin säilytyspalvelu on ollut sijoittajalle ilmainen ja kulut on peritty yhtiöiltä, joiden osakkeista on kyse.
 Arvo-osuusjärjestelmää koskevan lakimuutoksen takia enää yhtiöiden ei tarvitse enää maksaa osakkeiden säilytyksen kuluja. Parin vuoden siirtymäaika päättyi helmikuun lopussa.
 Ilmaistileillä on ollut muun muassa vanhoja maakunnallisten puhelinyhtiöiden osakkeita. Keskus ei aio säilyttää näitä arvopapereita enää tulevaisuudessa, vaan myy ne itse, elleivät omistajat ilmoittaudu.
 Euroclearin viestintäjohtajan  Pekka Isosompin  mukaan keskuksen tileillä on vielä siirtämättä esimerkiksi noin tuhat kuopiolaisen Osuuskunta KPY:n arvo-osuustiliä. Nykyhinnoilla se tarkoittaa, että tileillä makaa vähintään 2,4 miljoonan euron omaisuus.
 – Kokonaisuus näyttää hyvältä. Päivittäin meiltä siirtyy 400–500 tiliä pois. Jokainen tili käydään läpi ja katsotaan millaisia tapauksia on, kertoo Isosomppi.
 Tilisiirron ehtii tehdä edelleen, vaikka Euroclearin maksuttoman arvo-osuustilin tilisopimus on rauennut. Silti vanhat tilit ovat edelleen olemassa ja asian voi hoitaa kevään kuluessa.
 – Tilisiirto ei ole vielä myöhäistä. Asiakas voi yhä mennä omaan pankkiinsa ja pyytää arvo-osuustilin siirtoa sinne, sanoo Pekka Isosomppi.
 Kaikkiaan Euroclearissa oli maksuttomia asiakastilejä noin 55 000. Niistä siirtämättä on noin 9 000. Talven aikana siirtotahti on kiihtynyt huomattavasti.
 Näin käy, jos omistajaa ei tavoiteta
 Arvopaperikeskus Euroclear Finland selvittää yhä maksuttomien tilien omistajia. Tileillä olevien osakkeiden realisointi alkanee aikaisintaan ensi kesänä.
 Keskus suosittaa omistajia siirtämään arvo-osuustilinsä pankkiin myös siinä tapauksessa, että asiakas haluaa myydä omia osakkeitaan.
 – Tilin siirto ensin pankkin ja osakemyynti sen jälkeen tulee asiakkaalle varmasti edullisemmaksi, arvioi viestintäjohtaja Pekka Isosomppi.
 Jos arvopaperikeskus ei tavoita arvo-osuustilin omistajaa, se voi myydä arvopaperit itse. Omistaja saa rahat kuluilla vähennettynä, kunhan hänen tilinumeronsa on keskuksen tiedossa.
 Muussa tapauksessa rahat talletetaan aluehallintovirastoon, josta omistaja voi nostaa rahat vielä kymmenen vuoden ajan.
 – Sitä, mitä rahoille tapahtuu kymmenen vuoden kuluttua, en suoraan osaa sanoa. Laki liikkeenharjoittajan oikeudesta myydä noutamatta jäänyt omaisuus on se, jota tässä noudatetaan, Isosomppi kertoo.
 "Moni on katsonut, että tässä tilanteessa kannattaa myydä osuudet pois"
 Arvo-osuustilimuutos on heijastunut myös KPY:n arvo-osuuksien kauppaan. Privanet-pankkiiriliikkeen mukaan lakiuudistus on lisännyt myynti-intoa.
 Aluejohtaja  Risto Gråstenin  mukaan KPY:n arvo-osuuksien myyjiä on ollut talven aikana poikkeuksellisen paljon, tosin kovin piikki on jo mennyt ohi. Ostohinta on ollut noin 2 200–2 400 euroa yhtä entistä puhelinosaketta kohden.
 – KPY:n osuudet ovat liikkuneet hyvin, ne myydään käytännössä saman päivän aikana. Jos osuudet siirtää arvopaperikeskuksesta omaan pankkiin, kulut nousevat väistämättä. Moni omistaja on katsonut, että tässä tilanteessa on kannattanut myydä osuudet pois, sanoo Gråsten.
 Myynti-intoon on vaikuttanut myös se, että useilla KPY:n osuudet ovat olleet ainoa arvopaperisijoitus. KPY:n entinen puhelinosake on nykyään 100 kappaletta Osuuskunta KPY:n arvo-osuuksia. Myyjistä iso osa on iäkkäämpää väkeä ja esimerkiksi kuolinpesiä.
 Gråstenin mukaan ostajat ovat tyypillisesti pohjoissavolaisia suursijoittajia. KPY:n osuuksista on maksettu vuosittain noin kuusi prosenttia osuuskorkoa. Tasainen ja varma tuotto vetää sijoittajia.
 Pelkästään vuonna 2018 Privanet pankkiiriliikkeen Kuopion toimistossa KPY:n osuuksien vaihto oli lähes kymmenen miljoonaa euroa.

Arvopaperikeskuksessa on miljoonien edestä vanhoja puhelinosakkeita, joiden omistajasta ei ole tietoa – osa rahoista voi jäädä nostamatta


Summary: Intian ja Pakistanin Kashmir-kiista osoittaa lientymisen merkkejä.

Pakistanin on määrä palauttaa kiinnottamansa intialainen lentäjä tänään. Eleen tarkoituksena on parannella välejä naapurimaa Intiaan.
 Maiden suhteet pamahtivat pahasti pakkasen puolelle, kun kymmeniä intialaisia puolisotilaallisten  joukkojen poliiseja kuoli  pommi-iskussa Kashmirissa pari viikkoa sitten. Iskun tekijäksi ilmoittautui Pakistanissa majaansa pitävän islamistryhmä.
 Intia ja Pakistan ovat  taistelleet alueen hallinnasta vuosikymmeniä . Välien kiristyminen kiinnostaa aina muuallakin, sillä molemmilla valtioilla on ydinase.
 Everstiluutnantti  Abhinandan Varthamanin  lentokone ammuttiin alas keskiviikkona. Maat  nokittelivat toisilleen ilmaiskuilla  aiemmin tällä viikolla.
 Perjantaina ilmoitettiin myös, että neljä pakistanilaista lentokenttää avautuu jälleen osoittain. Kentät suljettiin maiden välisten jännitteiden ja ilmaiskujen vuoksi.

Pakistan palauttamassa napatun lentäjän, lentokentät aukeavat osin


Summary: Tutkijat ovat löytäneet uusia taudinaiheuttajia naudanlihasta ja maidosta. Nämä saattavat johtaa tulehduksiin, jotka voivat aiheuttaa syöpää aikuisiällä.

Naudanlihasta ja lehmänmaidosta löytyneet uudenlaiset taudinaiheuttajat saattavat Saksan syöpätutkimuskeskuksen mukaan aiheuttaa ihmisissä kroonisia tulehduksia ja johtaa kohonneeseen riskiin sairastua ennen kaikkea paksusuolen syöpään, mutta mahdollisesti myös rinta- ja eturauhassyöpiin.
 Uusista löydöksistä tiedottanut Saksan syöpätutkimuskeskus  DKFZ  on tutkinut jo vuosia BMMF (Bovine Meat and Milk Factors) eli naudanlihan ja maidon eri tekijöitä.
 BMMF-tutkimusten johtohahmona on ollut virologi  Harald zur Hausen . Hän sai vuonna 2008 Nobelin lääketieteen palkinnon löydöksistään papilloomaviruksen ja kohdunkaulansyövän yhteydestä. Nykytiedon valossa arviolta joka viides syöpä on peräisin viruksista, bakteereista tai loisista.
 BMMF-tutkimuksessa ei olla vielä niin pitkällä, että nautaeläimien kantamien virusten ja ihmisten altistuksen välinen yhteys syöpien esiintyvyyteen olisi tarkasti arvioitavissa.
 Tutkijat muistuttavat kuitenkin, että maailmanlaajuisesti tarkasteltuna paksusuolensyöpä on erittäin yleinen Euroopassa, Pohjois-Amerikassa, Argentiinassa ja Australiassa eli siellä, missä maitoa- ja naudanlihaa käytetään runsaasti ravinnoksi.
 Vastaavasti Boliviassa tai Mongoliassa suoli- ja rintasyöpiä esiintyy vähän, vaikka lihatuotteita käytetään paljon. Havainnon taustalla uskotaan olevan, että näissä maissa nauta ei ole samanlainen kuin eurooppalainen lehmä ja sonni, vaan nautaeläimet ovat seebuja eli ryhähärkiä tai niiden risteytyksiä.
 Tutkijat muistuttavat myös erillisenä havaintona, että rintasyöpä on harvinaisempi heillä, joilla on laktoosi-intoleranssi.
 Äidinmaitoa vähintään 12 kuukautta
 Saksan syöpätutkimuskeskus DKFZ varoittaa, että imeväisikäisille ei pitäisi antaa lehmänmaitotuotteita liian varhain.
 Äidinmaidon sisältämät tietyt sokerit suojaavat lasta, kunnes lapsen immuunijärjestelmä on kehittynyt niin vakaaksi, että se tarjoaa paremman suojan useampia tulehduksia vastaan, tutkijat perustelevat.
 Tiistaina Saksassa järjestetyssä tiedotustilaisuudessa puhunut Harald zur Hausen ohjeistaakin äitejä imettämään lastaan mahdollisimman pitkään, mielellään pitempään kuin 12 kuukautta. Pitkä imettäminen suojaa myös äitiä.
 Suomessa imetyssuositus on 12 kuukautta tai perheen halutessa pitempään. Lehmänmaitoa saa suosituksen mukaan antaa lapselle vuoden ikäisestä alkaen, mutta hapanmaitotuotteita saa antaa jo kymmenen kuukauden iässä.
 THL:n erikoistutkijan ja kansallisen imetyskoordinaattorin  Riikka Ikosen  mukaan Suomen ohjeistus ei kuitenkaan ole perustunut lehmien kantamiin taudinaiheuttajiin, vaan lehmänmaidon korkeaan proteiinipitoisuuteen. Sen katsotaan kuormittavan alle vuoden ikäisen munuaisia.
 – Se on se lähtökohta. Maidonkorvikkeissa se proteiinipitoisuus ja rasvan laatu on muokattu erilaiseksi, jolloin se soveltuu imeväisen tarpeisiin. Korvikkeiden antaminen lopetetaan yksivuotiaana, jolloin lapsi voi siirtyä käyttämään tavallista rasvatonta maitoa.
 Roland Schlager / EPA
 Suomalaisasiantuntija: syy-seuraussuhde voi olla, mutta näyttö ei vielä riitä
 Helsingin yliopiston ravinnon ja syövän asiantuntija, yliopistonlehtori  Anne-Maria Pajari  pitää ”ihan mielenkiintoisena” saksalaisten teoriaa, että nautaeläimien virusperäiset komponentit voisivat vaikuttaa elimistön solujen elämään ja sitä kautta syöpä- ja muidenkin kroonisten sairauksien riskiin.
 Mutta paksusuolen syövän ja maidon yhteydestä Pajarilla on kansainvälisistä väestötutkimuksista kuitenkin toisenlaista tietoa.
 – Maidonkulutus on käänteisessä suhteessa paksusuolensyövän insidenssin (ilmaantuvuuden) kanssa. Maitotuotteiden käyttö näyttää paksusuolen syövässä suojaavalta. Eturauhassyövässä se ei näytä hyvältä, ja jos tosi paljon käyttää maitotuotteita, niin on suurempi riski eturauhassyövälle.
 Anne-Maria Pajari muistuttaa, että saksalaistutkijat ovat vasta hypoteesin asteella. Hypoteesi tarkoittaa teoriasta johdettua olettamusta ilmiön toimintamekanismista. Pajarin nopean analyysin mukaan saksalaistutkijoilla ei ole vielä sellaista näyttöä, että maidon ja syöpätautien välillä olisi syy-seuraussuhde.
 – Mutta tosin voi sellainen ollakin. Se on vähän näin, että annos tekee myrkyn. Liikaan veteenkin voi kuolla.
 Vauvat voisi mahdollisesti rokottaa
 Saksalaisten BMMF-tutkimusta on seurattu myös maitotuotteita valmistavan Valion tutkimuspuolella.
 Valion ravitsemusasiantuntijoiden mukaan Saksan syöpätutkimuskeskuksen tutkimus vaikuttaa sinällään olevan laadukkaasti toteutettu ja vertaisarvioiduissa tieteellisissä julkaisuissa julkaistu. Valio ilmoittaa kuitenkin, että se ei ole vielä päässyt tutustumaan DKFZ:n viimeisimpään tutkimustietoon.
 – Olisi olemassa olevan tiedon valossa yllättävää, jos zur Hausenin esittämä hypoteesi osoittautuisi todeksi. Maailman syöpäjärjestöt ovat viime vuonna julkaisseet laajan katsauksen olemassa olevaan tutkimustietoon. Jos zur Hausenin esittämä hypoteesi olisi totta ja syy-yhteys maidon ja syöpätautien välillä olisi olemassa, se olisi ilmennyt myös aiemmissa tutkimuksissa ja/tai tutkimustuloksia yhdistävissä laajemmissa analyyseissa, Valion viestintäpäällikkö  Aino Laakso  vastaa sähköpostilla.
 Aikuisena naudanlihasta tai lehmänmaidosta kieltäytymisellä ei nobelisti Harald zur Hausenin mukaan ole enää suurta merkitystä, sillä jokainen näitä tuotteita käyttänyt on kuitenkin jo altistunut taudinaiheuttajille.
 Saksalaisvirologi zur Hausen arvioi, että BMMF voitaisiin suodattaa maidosta pois, nautoja voitaisiin rokottaa tai jopa vauvoille voitaisiin kehittää suojaava rokote.

Saksan syöpätutkimuskeskus varoittaa antamasta lehmänmaitotuotteita alle vuoden ikäisille syöpäriskin vuoksi – Valio: Yllättävää, jos osoittautuisi todeksi


Summary: Miehet kertovat BBC:n mukaan, että Michael Jackson hyväksikäytti heitä satoja kertoja.

Kymmenen vuotta sitten kuollutta poptähti  Michael Jacksonia  vastaan on jälleen esitetty syytöksiä muun muassa lasten seksuaalisesta hyväksikäytöstä.
 Wade Robson  ja  James Safechuck  ovat kertoneet televisiossa sekä uudessa dokumenttielokuvassa Jacksonin käyttäneen heitä useita kertoja seksuaalisesti hyväkseen.
 Robson ja Safechuck puhuivat kokemuksistaan myös tänä vuonna Sundancen elokuvajuhlilla ensimmäistä kertaa esitetyssä Leaving Neverland -dokumentissa.  Dokumentti nosti  puheenaiheeksi epäilyt siitä, että Jackson oli pedofiili.
 Neljä tuntia pitkä dokumenttielokuva on tulossa myös suoratoistopalvelu HBO:lle.
 Jacksonin perikunta on nostanut kanteen HBO:ta vastaan ja kiistänyt miesten syytökset. Perikunnan mukaan väitteille ole kunnon todisteita. Perikunta on  vedonnut siihen , että molemmat miehet ovat todistaneet Jacksonin puolesta aiempia hyväksikäyttösyytöksiä vastaan vuosia sitten.
 Miehet ovat  sanoneet ymmärtäneensä  mitä heille tapahtui vasta saatuaan omia lapsia.
 CNN:n kertoi  perjantaina, että seuraavaksi miehet on kutsuttu puhumaan tv-tähti  Oprah Winfreyn  keskusteluohjelman erityisjaksoon.
 Kuvailuja seksuaaliteoista ja manipuloinnista
 Britannian yleisradioyhtiö  BBC:n  Victoria Derbyshire -ohjelmassa miehet kertoivat, että hyväksikäyttöä tapahtui satoja kertoja.
 Robson, 36, kuvaili laulajan hyväksikäyttäneen häntä 7-vuotiaasta alkaen Jacksonin Kaliforniassa sijaitsevassa Neverland-kiinteistössä. Miehen mukaan pop-tähti yritti myös raiskata hänet 14-vuotiaana.
 Jacksonin Neverland-kiinteistö Santa Ynezissa vuonna 2003. Armando Aroriyo / EPA
 Safechuck, 40, puolestaan paljasti Jacksonin hyväksikäyttäneen häntä 10-vuotiaasta 14-vuotiaaksi asti.
 BBC:lle miehet kuvailivat, miten Jackson manipuloi heidät uskomaan, että juuri he ovat laulajalle tärkeitä.
 Robsonin mukaan Jackson oli vakuutellut, että he "rakastavat toisiaan ja näin kuuluu tehdä". Laulaja olisi myös sanonut, että jos poika kertoo tapauksista eteenpäin, heidän ystävyytensä loppuu.
 Safechuck puolestaan kertoo saaneensa laulajalta 10-vuotiaana opastusta seksin harrastamiseen. Hänen mukaansa Jackson opetti häntä myös suutelemaan. Seksuaaliset teot jatkuivat tämän jälkeen vuosia.
 Safechuck kuvaili myös, miten laulaja soluttautui perheen ystäväksi. Tämän jälkeen Safechuck eristettiin omista vanhemmistaan.
 Leaving Neverland -dokumenttielokuvassa on haastateltu myös miesten perheenjäseniä. Ohjaaja  Dan Reedin  mukaan  hän haluaa  ravistella myös käsitystä kulteista, joita julkisuuden henkilöiden ympärillä usein on.
 Syytöksistä osa sovittiin
 Jacksonia  syytettiin  lapsen hyväksikäytöstä vuosina 1993 ja 2004. Ensimmäinen oikeustapaus sovittiin rahalla.
 Neverland ratsattiin vuonna 2003 osana uusia lasten hyväksikäyttösyytteitä. Tutkimuksen aikana poliisi löysi tiluksilta ison määrän pornografiaa ja kuvia alastomista lapsista. Lopulta Jackson vapautettiin syytteistä vuonna 2005.
 Tuntematon mies myi uutislehteä Neverland-kiinteistön portilla oikeuden päätöksen jälkeen vuonna 2005.  Connie Aramaki / EPA
 Jackson kuoli 50-vuotiaana sydänkohtaukseen kesäkuussa 2009. Hän on yksi kaikkien aikojen menestyneimmistä artisteista maailmassa.
 Kaliforniassa Jacksonin Neverland on myynnissä 31 miljoonalla dollarilla. Neljä vuotta sitten sitä yritettiin myydä yli 100 miljoonalla.
 Yhdysvaltalaismedioille puhuneen välittäjä  Kyle Forsythin  mukaan hintaa on alentanut kuivuus, joka on piinannut aluetta viime vuosina. Hänen mukaansa nyt on paras aika myydä kiinteistöä.

Epäilyt Michael Jacksonin pedofiliataipumuksista jälleen esiin – kaksi ex-fania kertoneet tapahtumista dokumentissa ja televisiossa


Summary: Leppävirralla asuva Jaime Huerta oppi hiihtämään vasta viisi vuotta sitten. Miehen FIS-pisteet olisivat riittäneet MM-hiihtoihin.

Jaime Huerta  on seurannut Seefeldin MM-hiihtoja tiiviisti, mutta hieman haikeana. 37-vuotiaan leppävirtalaisen oli määrä olla kisoissa mukana 10 kilometrin perinteisen hiihtotyylin karsinoissa kotimaansa Perun edustajana. Toisin kuitenkin kävi. Aikataulusekaannusten vuoksi Perun olympiakomitea ei ennättänyt ilmoittaa maansa ainoaa hiihtäjää ajoissa Seefeldiin.
 – Katsoin karsinnat netistä ja olin ihan että, voih! Meillä olisi ollut mahdollisuus olla tuolla. Kyllä se harmittaa pikkuisen, mutta tavoitteet muuttuvat ja parin vuoden päästä voimme olla hiihtämässä 15 kilometriä Pekingin olympialaisissa, Huerta kertoo.
 Huerta puhuu hyvää suomea, ja kun hän puhuu monikossa, hän todella tarkoittaa sitä. Huertan periaatteena on, että perhe kulkee aina kilpailuissa mukana. Sen vuoksi, kun pari viikkoa sitten Seefeldistä ilmoitettiin, että Huerta olisi sittenkin pääsemässä mukaan kilpailemaan, oli päätös helppo tehdä.
 – Meillä oli jo valmis plan B, ja olisi ollut vaikea sopia kaikki uusiksi niin nopeasti. Meidän suunnitelma lähtee aina siitä, että oma tiimi on mukana. Tiimiin kuuluvat vaimoni  Elina , sekä lapset  Siiri  3 vuotta ja  Toivo  10 kuukautta. Elina hoitaa logistiikan ja on minun manageri, mies nauraa.
 Muistan, kun tulin hiihtämästä, Elina kysyi: montako kertaa kaaduit? Minä sanoin kahdeksan.  Jaime Huerta
 Isoille areenoille Leppävirran Urheilijoita edustavan Jaime Huertan  näytöt riittävät , sillä hän on hankkinut tarpeeksi Kansainvälisen hiihtoliitto FIS:in vaatimia pisteitä. Se on sikäli pienoinen ihme, sillä mies piti suksia jaloissaan ensimmäistä kertaa viisi vuotta sitten.
 Vaimon hiihtokaveriksi metsäretkille
 Kun Jaime muutti Suomeen vuonna 2014, ei hän ollut hiihtänyt metriäkään. Maailmalla tavannut pariskunta muutti Savoon Elinan kotiseuduille ja ensimmäisenä talvena Elina houkutteli miehen ladulle. Ajatuksena oli saada hiihtokaveri leppoisille metsäretkille. Pari ensimmäistä talvea Jaimella meni opetellessa hiihdon saloja.
 – Muistan, kun tulin hiihtämästä, Elina kysyi: montako kertaa kaaduit? Minä sanoin kahdeksan. Aika hyvin, Elina vastasi. Seuraavana päivänä hän kysyi, montako kertaa kaaduit? Viisi, vastasin ja hän sanoi hyvä!
 Huertalla on hyvä huumorintaju ja sitkeä luonne. Ensimmäinen tavoite hiihdossa oli pysyä pystyssä, ja parin kilometrin lenkkiin kului tunti.
 – Vaikeinta oli laittaa sukset jalkaan toista kertaa. Kaaduin ensimmäisellä kerralla niin monta kertaa, että olin täynnä vihaa. Mutta koska minulle oli sanottu, että kaikki Suomessa hiihtävät, päätin opetella lajin, mies nauraa.
 Jaime Huerta oppi hiihtämään viisi vuotta sitten.  Tarja Nyyssönen / Yle
 Viime viikonloppuna Huerta pyyhkäisi Finlandia-hiihdossa 50 kilometriä tasan kolmeen tuntiin. Haastavassa kelissä lumi pakkautui suksenpohjiin ja meno oli takkuista. Hiihtäjä kuvailee koko matkan tuntuneen sille, kuin olisi käsijarru päällä.
 – Mutta juuri siksi tykkään hiihdosta, koska tämä on aika haastava laji.
 Elina Huerta nauraa, ettei leppoisista hiihtoretkistä metsään ole viime vuosina enää ollut puhetta.
 – Jaime antaa minulle vähän väliä tekniikkavinkkejä ja painelee aika kovalla vauhdilla minuun verrattuna.
 Perussa Jaime Huerta pelasi jalkapalloa ja koripalloa, ja nykyään urheilullinen mies pitää kuntoaan yllä monipuolisella liikunnalla. Työmatkat Leppävirralta Varkauteen sahalle hän taittaa kesäisin pyörällä. Kesäharrastuksiin kuuluvat myös suunnistus ja rullahiihto.
 Talvella hiihtämiseen kuluu pari kolme tuntia neljä kertaa viikossa. Tänä talvena hiihtokilometrejä on kertynyt pari tuhatta. Viikonloput menevät yleensä hiihtokilpailuissa eri puolilla maata. Kerran viikkoon Huerta treenaa lihaskuntoa yhdessä hirvenhiihtoa harrastavan porukan kanssa.
 Seuraava tähtäin Pekingissä
 Virallista treeniohjelmaa Jaime Huertalla ei ole, mutta koska mielessä kiiluu jo seuraava tähtäin, on suunnitelma tekeillä kesään mennessä. Valmennusapua ja tekniikkavinkkejä Huerta on saanut entiseltä SM-tason hiihtäjältä, varkautelaiselta  Sami Heiskaselta .
 – Aion osallistua vuonna 2022 Pekingissä pidettäviin talviolympialaisiin. 15 kilometrin perinteinen matka on mielessä, joten tekniikkaa ja voimaa pitää saada lisää.
 Koska Huertan edustamalla Perulla ei ole omaa hiihtoliittoa ja edustushiihtäjiäkin tasan yksi, hoituu kansainvälisiin kisoihin ilmoittautumiset Perun olympiakomitean kautta. Kaikista asioista, kuten ilmoittautumisaikatauluista, pitää itse ottaa selvää, ja siksi Seefeldin kisat jäivät väliin.
 – Aiemmin arvokisoihin on voinut ilmoittautua paria viikkoa ennen kisoja, mutta Seefeldin kisojen ilmoittautuminen sulkeutui jo marraskuussa, miestään käytännön asioissa auttava Elina Huerta kertoo.
 Sama virhe ei tule enää toistumaan, Jaime vakuuttaa ja sanoo pilke silmäkulmassaan ilmoittautuvansa Pekingin kisoihin jo edellisenä juhannuksena. Tavoitteen talviolympialaisiin hän on jo asettanut.
 – En halua olla viimeinen, joka tulee maaliin. Sitä olen aina inhonnut, viimeisenä olemista.
 Hento ääni katsomossa
 Mieleen painuneimman hetken hiihdossa Jaime Huerta koki pari vuotta sitten rullahiihtokilpailuissa. Suksista ja sauvoista lähti kova melu asfalttia vasten, yleisö kannusti kilpailijoita radan laidalla. Yhtäkkiä Huerta kuulee yleisön joukosta hennon äänen. Hänen vuoden vanha tyttärensä kannusti isää hiihtämään lujempaa.
 – Siiri sanoi, hiihdä, pappa hiihdä. Silloin minä mietin, että menenkö yleisön joukkoon ja halaan häntä vai jatkanko maaliin, Huerta kertoo kyyneleitä silmissään.

Perulainen Jaime Huerta oppi hiihtämään Suomessa ja tähyää nyt olympialaisiin – jäi Seefeldistä pois kömmähdyksen takia


Summary: Rekisteröinti koskisi lobbaamista harjoittavia henkilöitä ja organisaatioita. Lobbauksen kohteille velvoitteita ei tulisi.

Suomeen pitäisi saada lakisääteinen avoimuusrekisteri eli ns. lobbarirekisteri, esittää asiaa pohtinut parlamentaarinen työryhmä.
 Rekisteristä kansalaiset saisivat tietoa niistä toimijoista, jotka vaikuttavat päättäjiin ja päätöksentekoon. Päättäjät taas saisivat tarkempaa tietoa lobbarien rooleista.
 Rekisteri velvoittaisi kaikkia lobbausta harjoittavia henkilöitä ja organisaatioita. Lobbauksen kohteille, poliittisille päättäjille ja virkamiehille se ei asettaisi velvoitteita.
 Aluksi rekisteri pitäisi koskea valtiotason toimintaa, myöhemmin myös kuntia ja aluehallintoa.
 Eduskunnan puhemies Paula Risikon (kok.) johtaman  työryhmän mielestä  rekisterin luominen pitäisi kirjata jo seuraavan hallituksen ohjelmaan.
 Vastaava avoimuusrekisteri on käytössä muun muassa Euroopan parlamentissa. Lisäksi esimerkiksi OECD ja Euroopan neuvosto ovat suositelleet sen käyttöönottoa.
 Lue lisää:
 Raportti: Lobbauksen sääntelyyn ei ole yhtä kaiken kattavaa ratkaisua

Eduskunta haluaa lobbarirekisterin


Summary: Oikeuden mukaan murha ei näyttäytynyt suunniteltuna alamaailman välienselvittelynä vaan enemmänkin humalaisten toimintana.

Itä-Uudenmaan käräjäoikeus on tuominnut  Veli Matti Huohvanaisen  elinkautiseen vankeuteen neljännestä murhasta. Uhrina oli rikollisvaikuttaja  Raimo Andersson , joka kuoli viime huhtikuussa.
 Huohvanainen on aiemmin tuomittu elinkautiseen vankeuteen kolmesta murhasta,  jotka tapahtuivat vuonna 1999 . Andersson puolestaan istui yhä tuomiota alamaailman palkkamurhasta, joka tapahtui vuonna 2003 Helsingin Vuosaaressa.
 Andersson kuului palkkamurhan aikaan M.O.R.E.-liivijengiin. Alamaailmassa metsuri-lempinimellä tunnettu Huohvanainen puolestaan on ollut lähellä lepakkoliigaksi kutsuttua Bats-jengiä. Molemmat ovat olleet merkittäviä henkilöitä suomalaisessa alamaailmassa.
 Huohvanainen pahoinpiteli huhtikuussa Anderssonia tämän kotipihalla puolitoista tuntia muun muassa lyömällä ja potkimalla, osan ajasta turvakengillä. Huohvanainen myös poltti Anderssonia tupakalla ja tupakansytyttimellä. Lopulta Huohvanainen raahasi Anderssonin eteiseen ja poistui tekopaikalta.
 Tontilla oli valvontakameroita, minkä vuoksi omakotitalon pihan pahoinpitelystä jäi tarkkaa todistusaineistoa. Väkivaltaa edeltäneenä iltana Huohvanainen ja Andersson istuivat samassa seurueessa ravintolassa ja jatkoivat pienellä porukalla Anderssonin kotiin. Pahoinpitelyn aikaan he olivat tontilla kaksin.
 Oikeus tuomitsi teon murhana väkivallan raakuuden ja julmuuden vuoksi. Suunnitelmallisuutta ei oikeuden mukaan ollut, vaan teko alkoi pahoinpitelynä joka eteni henkirikokseksi.
 – Uhrille on aiheutettu pitkäaikaista ja voimakasta kärsimystä, ja tekoa on pidettävä henkirikokseksikin raakana ja julmana.
 Oikeus päätteli tallenteista, että teko näytti henkilökohtaiselta. Jostain syystä Huohvanainen soitti Anderssonin puhelimeen useita kertoja yön aikana, vaikka he olivat samassa paikassa.
 Huohvanaisen versiona oli, että hän luuli Anderssonia humalassa vieraaksi mieheksi ja yritti saada tämän pois tontilta.
 – Todennäköisin vaihtoehto on, että Huohvanaiselle ja Raimo Anderssonille on tullut riitaa ja Huohvanainen on hyvinkin tiennyt uhrinsa olevan Raimo Andersson. Täyttä varmuutta Huohvanaisen tietoisuudesta ei kuitenkaan ole saatavissa, oikeus katsoi.
 Yhteyttä palkkamurhan tutkintaan ei löytynyt
 Anderssonin nimi oli ennen kuolemaa esillä mediassa, koska  poliisi alkoi tutkia uudestaan Vuosaaren vuoden 2003 palkkamurhajuttua.  Palkkamurhan vuoksi on tuomittu jo ennen uutta tutkintaa Andersson ja kaksi muuta suomalaista sekä teon ruotsalainen tilaaja.
 Palkkamurha tapahtui Saaraksi kutsutun naisen asunnossa. Huumepoliisin entisellä päälliköllä  Jari Aarniolla  oli käräjätuomion mukaan seksisuhde Saaraan virka-ajalla. Uudessa tutkinnassa pääepäiltyinä ovat Aarnio sekä M.O.R.E.- ja United Brotherhood -jengissä johtoasemissa aiemmin ollut  Keijo Vilhunen .  Epäilynä on, että Aarnio olisi tiennyt murhasta  ja jättänyt sen estämättä ja  Vilhunen olisi osallistunut teon järjestelyihin.
 Aarnio ja Vilhunen kiistävät syyllistyneensä rikokseen. Molemmat ovat valittaneet myös Aarnion huume- ja virkarikosjutun käräjätuomiosta, joka toi heille vankeusrangaistukset muun muassa törkeistä huumerikoksista. Hovioikeuden on määrä antaa tuomionsa asiassa toukokuussa.
 Anderssonia ehdittiin kuulustella ennen hänen kuolemaansa Vuosaaren palkkamurhajutun uusissa kuulusteluissa ja poliisi tutki hänen henkirikosjutussaan, olivatko kuulustelut syynä Anderssonin kuolemaan. Tutkinnassa poliisi ei löytänyt viitteitä siitä, että palkkamurhajuttu olisi vaikuttanut väkivaltaan.
 Myös syyttäjä  Mika Appelsin  sanoi medialle murhajutun istunnon tauolla, että Anderssonin murha ei ole ainakaan toistaiseksi näyttäytynyt suunniteltuna alamaailman välienselvittelynä vaan enemmänkin humalaisten toimintana.
 – Huohvanaisen teolle ei ole löytynyt pitemmän aikavälin motiivia, myös oikeus totesi.
 Lue lisää:
 STT: Huumepoliisin ex-päällikköä Jari Aarniota epäillään henkirikoksesta
 Ex-huumepoliisi Jari Aarnio pääsee vapaaksi, epäillään yhä rikoksesta vanhaan palkkamurhaan liittyen
 Aarnio pysyy pidätettynä ainakin aamuun saakka – ex-jengipomo vapautettiin
 Ex-jengipomo Keijo Vilhusta esitetään vangittavaksi Vuosaaren murhasta

Kolmoismurhaajalle taas uusi murhatuomio – rikollisvaikuttaja Raimo Anderssonin pahoinpitely jatkui puolitoista tuntia


Summary: Opiskelijakunnan mukaan Leppävaaran opiskelijat ovat ottaneet muuton pääosin hyvin vastaan, koska tiedotus on toiminut mallikkaasti.

Osa ammattikorkeakoulu Metropolian Leppävaaran-kampuksen opiskelijoista on jäämässä ilman lähiopetusta vähintään kuukaudeksi. Oppilaitos neuvottelee parhaillaan kampuksen siirtämisestä väistötiloihin kolmen kilometrin päähän Nokian tiloihin EspoonKaramalmille.
 Siirtyminen alkaisi kuitenkin vasta huhtikuun alussa. Sillä välin osa opiskelijoista on siirretty Myllypuron kampukselle Helsinkiin ja Myyrmäen kampukselle Vantaalle. Tieto- ja viestintätekniikan sekä tuotantotalouden opiskelijat puolestaan jatkavat opintojaan etänä siihen asti kun väistötilat löytyvät.
 Metropolian Leppävaaran kampus suljettiin viime kuussa pahojen rakenteellisten vaurioiden kuten halkeamien ja painumien takia.
 Opiskelijat ovat ottaneet tilanteen rauhallisesti
 Myös Metropolian opiskelijakunnan Metkan hallituksen varapuheenjohtaja  Kiia Wilander  on opiskellut käyttökieltoon asetetulla Leppävaaran kampuksella. Wilanderin mukaan Leppävaaran opiskelijat ovat ottaneet muuton hyvin vastaan, koska tiedotus on toiminut mallikkaasti ja opiskelijat on pidetty ajan tasalla tilanteesta.
 Samoilla linjoilla on hallituksen puheenjohtaja  Linda Lindgren .
 – Olisin luullut, että tästä olisi tullut isompi haloo, sanoo Lindgren.
 Leppävaaran talotekniikan ja maanmittauksen opintoja oltiin joka tapauksessa siirtämässä Myllypuron kampukselle lähitulevaisuudessa. Nyt muuttoa vain aikaistettiin.
 – Talotekniikan ja maanmittauksen opiskelijat olivat varautuneet muuttoon, joten he osasivat ottaa sen hyvin. Myyrmäkeen ja kokonaan etäopetukseen siirtyvät ovat ehkä vähän enemmän näreissään, Lindgren sanoo.
 Ei pitäisi vaikuttaa opiskelijoiden valmistumiseen
 Metropolian varatoimitusjohtajan  Simo Mustilan  mukaan Leppävaaran kampuksen yllätyssulkeminen ei vaikuta opiskelijoiden valmistumiseen tai opintojen etenemiseen.
 – Aikataulusta otetaan muulla tavoilla kiinni, hän sanoo.
 Mustilan mukaan neuvottelut Karamalmin väistötiloista ovat parhaillaan käynnissä. Jos asiasta päästään päätökseen, ensimmäinen osa opiskelijoita muuttaa Karamalmin tiloihin 1. huhtikuuta ja loput 1. elokuuta 2019.
 Mustilan mukaan Metropolian tämän hetken suunnitelmana olisi olla Karamalmilla kolmesta viiteen vuotta.
 Lue lisää:   Rakenteissa vakavia vaurioita: Ammattikorkeakoulu Metropolian 3 000 opiskelijan kampus suljetaan mahdollisimman nopeasti
 Metropolia sulkee Leppävaaran kampuksen jo maaliskuun alussa

3 000 opiskelijaa joutui evakkoon, kun rakennuksessa havaittiin halkeamia – löysikö Metropolia uudet tilat Nokian suojista?


Summary: Muumilaakso on yksi Ylen kaikkien aikojen satsauksista. Yle on myös sarjan ensimmäisenä tilaajana ollut mukana tuotannossa alusta asti.

Suomalaiset ovat ottaneet uuden Muumilaakson vastaan erinomaisen hyvin. Sarjan ensimmäinen jakso on tähän mennessä saanut Yle TV2:ssa ja Yle Areenassa yhteensä 1,38 miljoonaa katsojaa.
 Ylen Luovat sisällöt -yksikön johtaja  Ville Vilén  on innoissaan yhdestä Ylen kaikkien aikojen satsauksesta.
 – On hienoa nähdä, että haastava projekti on saatu laadukkaasti maaliin ja kiinnostusta sekä rahoitusta on löytynyt ympäri maailman. Sarjan hyvä vastaanotto lämmittää: rakastettu teos ja tunnetut muumihahmot ovat kova paikka taitavimmillekin tekijöille. Nyt tuntuu, että olemme kaikki onnistuneet erinomaisesti.
 Moomin Characters & Gutsy Animations
 Muumilaakson ensimmäinen jakso  Pikku Myy tuli taloon  julkaistiin Yle Areenassa ja ruotsinkielisessä  Arenanissa  maanantaiaamuna 25.2. ja samana iltana Yle TV2:ssa, ruotsiksi Mumindalen esitettiin Yle Femillä 26.2.
 Televisiossa suomenkielinen ensiesitys sai keskimäärin 597 000 katsojaa. Ensiesitysten ja uusintojen myötä ensimmäisen jakson kokonaiskatselu nousi tv:ssä muutamassa päivässä 1 188 000 lukemiin.
 – Ylen tv-esitysten ja Areenan yhteispeli toimii nyt erinomaisesti. On hienoa, että voimme tarjota suomalaisille, niin lapsille kuin aikuisillekin  Tove Janssonin  hengessä tehdyn huippusarjan, jonka jaksot ja kaudet karttuvat Yle Areenaan ja ovat katsottavissa vuosiksi eteenpäin, Vilén sanoo.
 Lue lisää:
 Uuden Muumilaakso-sarjan äiti on kuin Muumipeikko – utelias drama queen, joka pohtii omaa paikkaansa maailmassa
 Muumilaakson hahmot heräävät henkiin tunnettujen näyttelijöiden äänillä – tältä ne kuulostavat

Muumilaakso-buumi – ensimmäinen jakso on tähän mennessä saanut yhteensä 1,38 miljoonaa katsojaa


Summary: Uudistusta pohtinut työryhmä totesi, ettei se voi tehdä esitystä asiasta.

Ministerit, ministeriöt ja valtioneuvosto

Työ- ja elinkeinoministeriön asettama kolmikantainen työryhmä ei saanut aikaan sopua omatoimisen työnhaun ehdoista.
 Työryhmän määräaika päättyi eilen, helmikuun viimeisenä päivänä. Ryhmä totesi, ettei se voi tehdä asiasta esitystä.
 Ratkaisujen tekeminen jää näin seuraavalle hallitukselle.
 Työryhmän asettamisesta päätettiin viime lokakuussa, kun irtisanomislain uudistamisesta syntyi repivä kiista työmarkkinoilla. Asiasta sovittiin tuolloin hallituksen ja työmarkkinajärjestöjen kesken.
 Samalla sovittiin myös toisesta, sosiaali- ja terveysministeriön työryhmästä, joka käsittelee ns. aktiivimallin kehittämistä.

Omatoimisen työnhaun mallista ei löytynyt sopua


Summary: EU:n ja ympäristöministeriön linjaukset kierrätyksen lisäämiseksi ovat saaneet yrittäjät liikkeelle. Haitat puhuttavat kuitenkin asukkaita.

Tästä on kyse Etelä-Suomessa suunnitellaan urakalla kiertotalousalueita. Taustalla on linjaus, jonka mukaan yhdyskuntajätteiden kierrätysaste nostetaan noin 40 prosentista lähivuosina yli 60 prosenttiin. Mahdolliset haitat aiheuttavat vastarintaa lähialueiden asukkaissa.
 Lahden seutu, Hämeenlinna, Kangasala ja Vantaa. Näitä seutuja yhdistää ainakin se, että paikkakunnille suunnitellaan kiertotalousalueita, joita joissain tapauksissa myös kiertotalouspuistoiksi kutsutaan. Vantaalle kiertotalouslaitoksia on tulossa parikin kappaletta.
 Yksi syy perustamisintoon on ympäristöministeriön tuore linjaus. Ministeriö on Euroopan unionin direktiivin innoittamana asettanut Suomelle päämäärän, jonka mukaan yhdyskuntajätteiden kierrätysaste nostetaan nykyisestä noin 40 prosentista lähivuosina yli 60 prosenttiin. Kierrätyslaitokset vastaavat osaltaan tähän toiveeseen.
 Kierrätysalueiden takana on kaunis ajatus siitä, että erilaisesta jätemateriaaleista kerätään talteen aineita, joita voidaan käyttää uudelleen eli kierrättää. Osa jätteestä on kuitenkin sellaista, että sitä ei voi kierrättää, joten se pitää varastoida alueelle.
 Tästä johtuen kierrätysalueiden lähistön asukkaat nousevat usein tiukasti alueen perustamista vastaan.
 Tuulokseen suunnitteilla 35 hehtaarin alue
 Paadenkolu Oy suunnittelee Hämeenlinnan Tuulokseen kiertotalouspuistoa. Noin 35 hehtaarin alueella on tarkoitus ottaa talteen ja kierrättää muun muassa rakennus- ja purkujätteitä. Kiertotalouteen suunniteltu alue on kolmisen kilometriä itään Tuuloksen taajamasta.
 Paadenkolu on jättänyt hakkeestaan Hämeen ELY-keskukselle ympäristönvaikutusten arviointiohjelman. Ohjelman perusteella alueella harjoitetaan muun muassa maa-aineksen ottoa, murskausta ja varastointia.
 Myös jätteiden vastaanotto, käsittely ja loppusijoitus, turpeen otto ja mullan valmistus sekä puuterminaalitoiminta mainitaan ohjelmassa.
 Kiertoalousalueen vedet lasketaan Ormijoen kautta Suolijärveen Mika Halme / Yle
 Osa alueen asukkaista vastusta hanketta ja pitää kiertotalouspuistoa ennemmin kaatopaikkana. Myös Tuulos-Seuralla on vahvat epäilyt hankkeesta.
 – Nykyinen ympäristövaikutusten arviointiohjelma on puutteellinen. Emme me välttämättä hanketta vastusta, jos yhtiö pystyy varmentamaan, että esimerkiksi pintavesien kuormitus ei merkittävästi lisäänny. Toki alueesta on muitakin ongelmia, kuten vaikkapa pöly- ja meluhaitat, arvioi Tuulos-Seuran puheenjohtaja  Suvi Mäkelä .
 Kierrätysalueen vedet johdetaan suunnitelman mukaan Ormijoen kautta läheiseen Suolijärveen.
 – Tietysti olemme huolissamme, miten joen ja järven käy. Suolijärven veden laatu yltää nyt juuri ja juuri luokkaan hyvä. Sitä ei tulisi vaarantaa, murehtii Mäkelä.
 Lähellä mökkejä, muttei pysyvää asutusta
 Kiertotalouspuistoa suunnittelevan Paadenkolu Oy:n hankevastaava  Jarno Kattelus  lupaa, että vesien puhdistamiseen käytetään parasta mahdollista tekniikkaa.
 – YVA-arviointiohjelma on vasta arviointia. Lupa- ja lupamenettely on huomattavasti tarkempi prosessi, muistuttaa Kattelus.
 Myös hankkeen puuhamiehet myöntävät, että joitain haittoja toiminnasta syntyy.
 – On selvää, että pintavedet joudutaan johtamaan pois alueelta, mutta pyrimme ne puhdistamaan mahdollisimman hyvin.
 Suolijärven veden laatu on luokiteltu hyväksi Antti Ruonaniemi / Yle
 Melu- ja pölyhaittoja tulee ainakin kallion murskauksesta ja kuljetuksesta, mutta tätä toimintaahan alueella jo on, toteaa Kattelus.
 Suunnitellun kierrätysalueen välittömässä läheisyydessä ei ole pysyvää asutusta, mutta kesämökkejä on alle kilometrin säteellä muutamia.
 Suvi Mäkelä: "Nimellä kikkailua"
 Tuulokseen puuhataan siis kiertotalouspuistoa. Samaa puistonimitystä käyttää myös Lahden seudulle suunniteltu hanke. Puisto sanaa käytetään mielellään silloin, kun haetaan lupaa esimerkiksi tuulivoimalle tai kuten näissä tapauksissa kiertotalousalueille.
 Monen mielessä puisto tarkoittaa hoidettua aluetta, jossa on puita, nurmikkoa ja erilaisia istutuksia. Pääväri oli vihreä. Vihreää ajatusta kaiketi tavoitellaan, kun puhutaan tuulipuistoista tai jätteiden vastaanottoalueista kiertotalouspuistoina.
 Suunnitellun kiertotalouspuiston alueella on jo kallionmurskausta Mika Halme / Yle
 – Kyllä tässä on selvästi sellaista puisto-nimellä kikkailua, naurahtaa Tuulos-Seuran puheenjohtaja Suvi Mäkelä.
 Paadenkolun hankevastaava Jarno Kattelus kertoo, että nimi ei ole heille tärkeä asia.
 – Puisto-nimike tuli vähän sattumalta hankkeeseen. Voimme toki kutsua sitä vaikka kiertotalousalueeksi. Toisaalta kielitoimiston sanakirjan mukaan puisto on myös jotakin toimintaa vasten rakennettu alue ja sellainenhan tämä on, hymähtää Jarno Kattelus.
 Kattelus on oikeassa. Suomi on tuulivoimapuistojen lisäksi täynnä muun muassa vesipuistoja ja huvipuistoja. Kiertotalouspuistossa on kuitenkin kyse jätteistä, ja osittain myös niiden läjittämisestä alueelle.
 On selvää, että ainakin hankkeen vastustajille puisto-sana tässä yhteydessä on enemmän punainen kuin vihreä vaate.
 Lue myös:
 Kiertotalous kasvaa ja kokeilee uusia keinoja – lahtelaisyritys luo rakennusjätteestä liiketoimintaa
 Kiertotalous on niin pieniä arjen tekoja kuin teollisuuden sivuvirtojakin

Yrittäjät ovat haistaneet rahan kiertotaloudessa – osa Hämeenlinnan tuuloslaisista pitää aluetta kaatopaikkana


Summary: Australian viinitilalliset kärsivät kuumasta, rypälesato jäämässä pieneksi.

Australian kesä oli ennätyskuuma. Paikallisen Ilmatieteen laitoksen mukaan kesä ylitti pitkäaikaiset lämpötilakeskiarvot kahdella asteella,  kertoo Sydney Morning Herald .
 Australian edellinen lämpöennätys on kesältä 2012–2013. (Vuosi vaihtuu keskellä Australian kesää.) Aiemmat ennätyskesät ovat olleet vain asteen verran keskiarvon yläpuolella.
 Erityisen kuumaa oli joulu- ja tammikuussa.
 – Tämän kesän helleaalto oli ennennäkemätön. Viimeiset numerot ovat vielä analysoimatta, mutta tiedämme jo kesän olleen koko Australian osalta tilastojen lämpimin. Myös monet yksittäiset paikat ovat rikkoneet kesähelle-ennätyksiä, ilmastotieteilijä  Lynette Bettio  sanoi Australian Ilmatieteen laitoksen  tiedotteessa perjantaina .
 Kesä oli myös kuivin sitten kauden 1982–1983. Australiassa saatiin sadetta noin 30 prosenttia vähemmän kuin keskimäärin.
 Australian syksykin näyttää paikoin alkavan ennätyskuumasti:  Melbourneen ennustettiin  perjantaiksi ja lauantaiksi jopa 40 asteen lämpötilaa.
 Rypälesato jäämässä pieneksi
 Kuuma ja kuiva kesä vaikuttaa erityisesti maataloudesta elantonsa saaviin ihmisiin, kuten viininviljelijöihin. Australian rypälesatojen odotetaan jäävän pienimmiksi vuosiin. Odotusten mukaan rypälesato olisi parhaimmillaan noin 1,6 miljoonaa tonnia.
 Tämä on jo nostanut rypäleiden hintaa, mikä hankaloittaa etenkin sellaisten pienempien viinintuottajien asemaa, jotka eivät kasvata omia rypäleitään.
 Aluksi toiveissa oli, että kuuma sää tuottaisi rypäleisiin paljon sokeria ja sitä kautta erityisen maukkaita viinejä, mutta nyt arvioidaan, että tälle toiveelle on ollut jo liiankin kuuma.
 Australia on maailman kuudenneksi suurin viininviejä.

Australian kesä rikkoi ennätykset – syksykin alkaa paikoin ennätyskuumassa säässä


Summary: Pakistanin yli 100 miljoonalla alle kolmekymppisellä on työhaluja,  mutta ammatillista koulutusta puuttuu. Suomen koulutusvienti tähyää valtaville markkinoille.

ISLAMABAD
 – Luulen, että bensa on auton sielu. Ihmettelin jo lapsena, miten isä vain painoi auton kaasupoljinta ja se liikkui eteenpäin tai peruutti. Pyörällä jouduin sotkemaan koko ajan, auton kulku oli niin vaivatonta.
 Jo helmikuun alussa tehdyn haastattelun alussa selviää, että  Muhammad Usmanilla  on itselläänkin läikähdys bensaa suonissa. Pakistanilaisnuorukainen on unelmiensa opiskelupaikassa, NUtechissa kansallisella teknologian yliopistolla Islamabadissa. Autonasentaja tähtää alan insinööriksi.
 NUtechissa opetusohjelmia halutaan järkeistää. Siksi neuvoja on lähdetty hakemaan Suomesta asti.
 Muhammadin oppilaitoksen rehtori, entinen kenraali  Khalid Asghar  vieraili tammikuussa muun muassa Turun ja Helsingin ammattikoulu- ja yliopistokohteissa. Säätä muistellessaan rehtori puistelee vieläkin päätään.
 – Lunta, lunta ja lunta ja vielä kerran lunta. Ja silti yhteiskunta toimi.
 Rehtori Ashgar seurueineen kävi katsomassa muun muassa Turun ammatti-instituutin ja ammattikorkeakoulun opetusta. Hän on nyt sulatellut Suomen vierailuaan muutaman viikon ajan. Ashgarilla on aiheesta paljonkin sanottavaa, mutta siitä hieman tuonnempana.
 NUtechin rehtori Khalid Ashgar vieraili tammikuun puolivälissä Turussa. Vieraita kiinnosti muun muassa rakennusten lämpöeristys.   Thomas Hagström / YLE
 Rehtori Ashgarin matkan taustalla on pääministeri  Imran Khan . PTI-puolueen perustajaa luonnehditaan edeltäjiään nykyaikaisemmaksi johtajaksi. Khan mainitsi vuoden 2018 vaalien aikaan pohjoismaisen hyvinvointivaltion malliksi, jota kohti moniongelmaisen Pakistanin pitäisi punnertaa.
 Khanin arviot ovat rohkaisseet monia maita suuntaamaan Pakistanin koulutusmarkkinoille, varsinkin kun maa näyttää olevan pikkuhiljaa avautumassa. Siksi myös Suomi tähyää Etelä-Aasiaan. Maanosassa täkäläinen opetusvienti on vielä melko tuntematonta.
 Jostakin on aloitettava.  Aurajoen rannalla on sitä osaamista, jota Pakistanissa kipeästi kaivataan. Esimerkiksi Turun ammatti-instituutin asiakas olisi ensi vaiheessa valtion koulu NUtech, Muhammad Usmanin opiskelupaikka.
 Koulutusalan yhteyksiä on edistänyt Pakistanin Suomen pääkonsuli  Wille Eerola.  Maa on Eerolalle yritysmaailmasta tuttu lähes 20 vuoden ajalta. Suomella ei ole Pakistanissa lähetystöä, vaan suhteita hoitaa Etelä-Aasian kiertävä suurlähettiläs  Harri Kämäräinen .
 Eerolan mukaan aiesopimukset Turun ammatti-instituutin, Turun ammattikorkeakoulun ja NUtechin välillä on määrä allekirjoittaa jo maaliskuussa. Myös tarjouksista ja kustannuksista neuvotellaan Eerolan mukaan lähiaikoina.
 Ammatillisen koulutuksen aluepalvelujohtaja  Hannu Immosen  mukaan yhteistyö voisi tuoda Turkuun lisää kansainvälisiä kontakteja.
 – Koulutusosaamista on monella linjalla, Immonen sanoo.
 Pakistan valtionvelka on asukasta kohden 859 euroa (2016). Rahaa katoaa korruptioon. 180 maan joukossa Pakistan on korruptioindeksissä sijalla 117.  Ivar Heinmaa
 Nykysuunnitelmien mukaan yhteistyö voisi olla esimerkiksi ammatillisten koulutusohjelmien ja oppimisympäristöjen rakentamista ja konsultointia, opettajakoulutuksen kehittämistä yhteistyönä korkeakoulujen kanssa ja koulutuksen laadun varmistamista.
 Islamabadissa NUtechin  kampuksella on tauon paikka. Koulun asuntolassa majoittuva Muhammad ehtii lounaalle. Annoksessa on samosoja eli taikinanyyttejä, riisiä ja vihanneksia. Niitä syödään Pakistanissa usein.
 Kuukaudessa vajaalla 40 eurolla saa aamupalan, lounaan ja päivällisen. Muhammad ei silti läheskään aina poikkea koulun ruokalassa. Hän säästää, missä voi, sillä oma auto on hankintalistalla.
 Rattiin pääseminen vaatii kasvavalta keskiluokaltakin melkoisesti rupioita. Esimerkiksi kymmenkunta vuotta vanhasta Toyota Corollasta joutuu maksamaan noin 9 000 euroa. Se on iso raha maassa, jossa autonasentajan palkka on noin 900 euroa kuussa.
 Toisaalta käsillään ansaitsee. Yliopiston lehtorin palkka on suurin piirtein saman verran. Koulutettuna asentaja voi vaatia myös parempaa palkkaa.
 Pakistanin matkailukohteista  tunnetaan maailmalla kenties parhaiten kiipeilykohde,  K2-vuori.  Majoituspaikkoja rakennetaan myös pääkaupungin Islamabadin liepeille.  Ivar Heinmaa
 Jos Pakistanin vakaus lisääntyy, työpaikkoja odotetaan syntyvän matkailusektorille. Hotelli- ja ravintola-alan ammattilaisia tarvitaan, sillä uusien kohteiden etsijät ovat nälkäisiä elämyksistä ruokailuun.
 Suomen vierailulla  Nutechin rehtori Asghariin teki vaikutuksen erityisesti se, että opiskelijat sovelsivat oppeja käytäntöön niin ravintola-alalla kuin rakennustyömailla.
 – Koulutuksessa ei tullut vastaan umpikujaa, jos joku valinta ei luonnistunut, opiskelija saattoi vaihtaa linjaa. Opiskelu oli joustavaa.
 – Täällä opiskelija voi joutua umpikujaan. Niin ei saisi käydä. Suomessa opiskelijat voivat sukkuloida ammatillisten ja akateemisten opintojen välillä.
 Rehtorin mukaan Suomen mallia ei pidä kopioida vaan soveltaa ja muuntaa paikallisiin oloihin.
 – Joka vuosi työmarkkinoille tulee kolme miljoonaa nuorta, mutta voimme kouluttaa heistä vain 300 000–400 000. Opetuksella saataisiin vähennettyä työttömien määrää. Myös start up -yritykset hyötyisivät.
 Tietty epäsuhta  rehtorin pohdinnoissa ja Pakistanin talouskurimuksessa piilee. Velkainen Pakistan yrittää ja haluaa kouluttaa nuoriaan, mutta julkisen puolen perusopetukseenkaan ei ole löytynyt rahaa. Vajaat 40 prosenttia Pakistanin väestöstä on lukutaidottomia.
 Maailmanpankki ja Kansainvälinen Valuuttarahasto ovat toistaiseksi sulkeneet lainahanat. Tukidollareita heltiää vielä rikkailta öljyvaltioilta Arabiemiraateilta ja Saudi-Arabialta. Myös omaa talouden silkkitietä rakentava Kiina lisää vaikutusvaltaansa Pakistanissa.
 Islamabadin kaksoiskaupungin Rawalpindin puukäsityöläisten kapeilla kujilla tehdään matkaa vuosituhantiseen tapaan.   Ivar Heinmaa
 Paikallinen asiantuntija, tohtori  Mahmood Butt  Pakistanin hallituksen opetuskomissiosta HEC:stä sanoo, että koulutusyhteistyötä tarvitaan kolmella tasolla: peruskoulutuksessa, ammattikoulutuksessa ja ylemmän tason opetuksessa.
 – Ammatilliselle koulutukselle on luotava kansainväliset laatuvaatimukset ja yhä useampien on päästävä ammattikoulutukseen mukaan.
 Islamabadissa silmiinpistävää  on kirjava ja runsas oppilaitosten tarjonta. Kaduilla tulee tuon tuosta vastaan collegen tai instituutin kyltti. Ammattikoulutusta ei kuitenkaan ole suuremmin painotettu aiemmin.
 Mahmood Butt selvittää, että syynä on brittiläisen koulutusmallin perintö: jyrkkä jako akateemiseen ja useiden saatavilla olevaan peruskoulutukseen.
 – Kun Pakistan kasvaa tätä vauhtia, tarvitaan erilaisia opinpolkuja. On annettava valmiuksia niillä alueilla, jotka on aiemmin sivuutettu. Tarvitaan esimerkiksi maaseudulle matkustavia kätilöitä, ei vain lääkäreitä vaan neuvontaa lapsikuolleisuuden alentamiseen.
 Pakistanin kaltaisten kehittyvien maiden ongelmana on usein hallinnon lyhytjännitteisyys. Kun johtajat vaihtuvat, aloitetut hankkeet lykkääntyvät tai kuivuvat kokoon. Tohtori Butt kertoo, että jatkuvuuden tärkeyttä on nyt alettu ymmärtää.
 – Jos otetaan kasvu huomioon, u-käännöstä ei voi enää tehdä. Opetusohjelmat on tehtävä kestäviksi. Nyt Pakistan vie kouluttamatonta työvoimaa, se olisi muutettava koulutettujen vienniksi.
 Yle Uutisgrafiikka
 Aivovuoto huolestuttaa  monissa Afrikan maissa ja vähäväkisemmissä Aasian maissa. Pakistanissa ammattilaisten muuttoa ei koeta aivan yhtä suureksi ongelmaksi, sillä sekä lähtijöitä että jääjiä riittää.
 Jo nyt yksi tulonlähde ovat juuri ulkomailla työskentelevät pakistanilaiset. Heitä on yli kymmenen miljoonaa. Osa raataa vierastyössä esimerkiksi Persianlahden öljyvaltioissa.
 Koulutetuilla on jo nyt vientiä. Esimerkiksi Saudi-Arabia on palkannut 1 050 pakistanilaista lääkäriä ja lisääkin kaivattaisiin. He kelpaavat muuallekin: Kanadaan, Britanniaan, Yhdysvaltoihin. Pakistanilaisten muuttoa helpottaa se, että englantia ja arabiaa puhutaan yleisesti.
 Koulutuksen kehittämistä haittaa myös opetuksen vaihteleva taso. Opettajilla ei aina ole edes perustietoja alastaan. Laatua voidaan Buttin mukaan valvoa vain opettajien riittävän pitkällä koulutuksella ja ammattitaidon testauksella.
 Automekaanikon opinnot kestävät kolme vuotta. Lukuvuosi maksaa yli 300 euroa.   Ivar Heinmaa
 Muhammad Usman palailee tunnille korjaamohalliin. NUtechin kampuksella on alkuvuodesta viileän raikasta. Yleisilmeeltään harmaata pääkaupunkia vaivaavat kesällä kuiva pöly ja pistävä kuumuus.
 197 miljoonaa asukasta Pakistan on Etelä-Aasiassa sijaitseva islamilainen tasavalta. Väkiluku on 197 miljoonaa. Pääministeri Imran Khan on 1996 perustamansa Pakistan Tehreek-I-Insaf PTI-puolueen johtaja. Bruttokansantuote oli vuonna 2017 asukasta kohden 1548 euroa, Suomessa 45 703 euroa. Pakistanin talouskasvu oli vuonna 2017 5,4 prosenttia.
 Muhammad Usman haluaa ennen kaikkea elää vakaassa maassa, mennä moskeijaan, puistoon, elokuviin, kahvilaan kavereiden kanssa.
 – Menneisyydessä oli ongelmia, mutta nyt täällä on oikeastaan siistiä ja hyvä elää.
 Pääkaupungissa onkin rauhallista. Levottomuudet keskittyvät maan itäisiin ja kaakkoisiin kolkkiin. Intia on kiistellyt muslimienemmistöisen Kashmirin hallinnasta Pakistanin kanssa vuosikymmeniä . Helmikuun lopulla vihanpito leimahti jälleen ilmavoimien nokitteluksi.
 Imran Khan nousi valtaan Muhammadin kaltaisten nuorten äänillä vuonna 2018. Nyt he odottavat palvotulta urheilusankarilta paljon.
 Lue myös:
 Pitäisikö huolestua, kun kaksi ydinasevaltaa ampuu kovilla? Neljä kysymystä Intian ja Pakistanin selkkauksesta

Yle Islamabadissa: Suomen koulutusopit kiinnostavat Pakistanissa – osaajia tarvitaan raksoilta ravintoloihin


Summary: SDP:n puheenjohtaja Antti Rinne palasi aamulla eduskuntaan kahden kuukauden rankan sairausloman jälkeen.

Jouluna iskenyt terveysongelmien kierre ja yli kahden kuukauden ankara sairausloma on nyt takana ja SDP:n puheehjohtaja Antti Rinne palaa töihin – ja keskelle kuumentuvaa vaalipöhinää.
 SDP käynnisti vaalikampanjansa jo kuukausi sitten varapuheenjohtajansa Sanna Marinin johdolla.
 Sen sijaan Rinne oli sairasvuoteella.
 Hän kertaa tapahtumat: Ensin kehkokume, tehosaosastolle Espanjassa, sitten Suomeen, sepelvaltiomon ahtauma, pallolaajennusleikkaus. Ja sitten kuntoutusta.
 – Pitkä teho-osastohoito tarkotti lihaksille ja hermosteolle sitä, että liikkuminen tuli vaikeaksi, Rinne myöntää Ylen suorassa haastattelussa.
 Haastattelu on ensimmäinen tv-haastattelu Rinteen sairausloman jälkeen.
 Tällä hetkellä SDP on ykkösenä puolueiden kannatusmittauksissa. Puoleen vaalitavoitteena on, että Rinteestä tulee Suomen seuraava pääministeri.
 Mutta voiko Rinteen kokeman rääkin jälkeen hoitaa pääministerin tehtäviä?
 – Oma tunne on se, että ilman muuta, Rinne sanoo ja jatkaa vielä varmistuksella.
 – Lääkäri on itse asiassa vahvistanut että 1.3. olen valmis kansanedustajan ja vastaaviin tehtäviin, joka pitää sisällään ministerin ja pääministerin tehtävät.
 Pääministerin terveystiedot julkisiksi
 Suomessa on ollut käytäntönä, että presidentit kertovat terveydentilastaan säännöllisesti. Pitäisikö sama käytäntö laajentaa koskemaan myös pääministereitä?
 – Ei minulla ole mitään sitä vastaan, että pääministeriehdokkaat ja pääministeri kertoo terveydentilastaan. Taidan nyt olla ainoa, joka on kertonut terveydentilastaan hyvin seikkaperäisesti.
 Juttua täydennetään

Antti Rinne palasi sairauslomalta: Lääkäri todistaa, että olen työkykyinen – katso haastattelu


Summary: Muutoksen uskotaan selkeyttävän tilannetta asiakkaan kannalta.

Taksi Tampere ottaa käyttöön enimmäishinnoittelun. Taksikilpailun vapauttamisen jälkeen asiakkaita on huolestuttanut erityisesti epäselvyys siitä, mitä kyyti lopulta maksaa.
 Taksi Tampere -tunnuksella ajavissa autoissa on nyt yläraja hinnoille, esimerkiksi lähtömaksu 5,30 euroa päiväsaikaan. Myös kilometri- ja avustajaveloitukset luetellaan hinnastossa. Hinta on sama, otettiin taksi sitten tilaamalla tai lennosta.
 Yhtiön mukaan muutos on merkittävin sitten taksialan kilpailun avautumisen viime vuoden heinäkuussa. Se perustuu Kilpailu- ja kuluttajaviraston helmikuun alussa antamaan  päivitettyyn ohjeistukseen taksialalle . Virasto on linjannut, että enimmäishintaa sovelletaan kaikkiin samalla tavaramerkillä tarjottuihin kyyteihin.
 – Olemme erittäin tyytyväisiä viraston täsmennykseen. Tämä on hyvä asia asiakkaiden kannalta. Täsmennys selkeyttää tilannetta asiakkaan näkökulmasta merkittävästi, sanoo Taksi Tampereen toimitusjohtaja Arttu Hirvikorpi tiedotteessa.
 Aiemmin mikäli asiakas on ottanut taksin tolpalta tai kadulta, taksiyrittäjä on määrittänyt taksimatkan hinnan itse.
 Taksi Tampereen käyttämät enimmäishinnat eivät nyt muutu.

Taksi Tampereen kyyteihin enimmäishinnat – maksu on sama otettiin taksi  tilaamalla tai lennosta


Summary: Laitoksen toiminnan johtaminen jää nyt Oulunkaaren kuntayhtymän vastuulle.

Valvira on keskeyttänyt Utajärvellä Pohjois-Pohjanmaalla sijaitsevan Attendo Kirkkopuiston hoivakodin toiminnan, kertoo  Attendo verkkosivuillaan.
 Kaikkien 24 asukkaan arki Kirkkopuistossa jatkuu yhtiön mukaa normaalisti, ja Attendo vuokraa koko henkilöstön Oulunkaaren kuntayhtymän käyttöön. Oulunkaari vastaa toiminnan johtamisesta toistaiseksi.

Valvira keskeytti Attendon hoivakodin toiminnan Utajärvellä


Summary: Työ koetaan niin kuormittavaksi, että monella liikennöitsijällä on vaikeuksia löytää uusia kuskeja.

Pispalan harjun laella palaneen käry muuttuu niin väkeväksi, että hyppään ulos bussista.
 Linja-auton oikeanpuoleinen takarengas on ilmiliekeissä, ja ryntään sammuttamaan sitä lumella. Bussin kuljettaja astuu ulos, pyöräyttää silmiään ja kertoo haaveilevansa pääsystä sairauslomalle. Hän näyttää väsyneeltä ja kyllästyneeltä.
 Kauhukseni savuava bussi jatkaa matkaansa kymmeniä ihmisiä kyydissään.
 Hyppään seuraavaan bussiin. Varsin pian ajamme tien sivuun ajetun savuavan bussin ohi – matka oli katkennut ilman isoa vahinkoa. Kun kerron tapahtuneesta toisen bussin kuljettajalle, hän pyörittää päätään ja kertoo työn menneen mahdottomaksi aikataulupaineiden takia.
 Tuula Pohjola on ajanut bussia Tampereen kaupunkiliikenteessä 30 vuotta. Hänen mukaansa työn vaativuus on kasvanut viime vuosina selvästi. Tuomas Hirvonen / Yle
 Tilanne vaikuttaa huolestuttavalta. Pysytäänkö aikataulussa vaikka mikä olisi?
 Bussiliikenteen kilpailuttaminen pääkaupunkiseudulla, Turussa ja Tampereella on ainakin Palkansaajien tutkimuslaitoksen muutama vuosi sitten julkaiseman  raportin  mukaan lisännyt kuskien kiirettä. Raportin mukaan kiire on merkittävä haittatekijä kuljettajien työssä. Kuskit kokevat kilpailutuksen lisänneen työn rasittavuutta.
 – Kyllähän työnantajan vaatimus on, että aikataulussa pitää pysyä. Mutta eihän kaikille esteille mitään mahda ja turvallisuus edellä pitää mennä, vakuuttelee Tampereen kaupungin liikennehenkilökunnan pääluottamusmies  Tuula Pohjola.
 Arkisen aherruksen vaikeutuminen on huomattu myös Länsilinjoilla, joka on yksi yhdestätoista Tampereen sinivalkoisia busseja operoivasta liikennöitsijästä. Länsilinjojen pääluottamusmies  Markku Peltolan  mukaan kilpailutus ajanut hinnat minimiin ja hintaa paikataan kuljettajien selkänahasta.
 – Aikataulut on kiristetty äärimmilleen.
 Bussit jäävät aikatauluistaan jälkeen useimmiten kuljettajasta riippumattomista syistä. Tampereella ongelmia aiheuttavat muun muassa raitiovaunutyömaa, hankalat keliolosuhteet ja yleinen liikennemäärän kasvu.
 Pahimmillaan edes vessassa ei ehditä käydä.  Markku Peltola
 Kuskeilla saattaa olla ongelmia pysyä aikataulussa jo aamun ensimmäisellä linjalla. Tästä syntyy ketjureaktio, joka voi johtaa siihen, että linjaa ajetaan non-stopina. Tuolloin  työehtosopimuksen  mukaiset lepotauot voivat jäädä pitämättä.
 – Pahimmillaan edes vessassa ei ehditä käydä, Markku Peltola sanoo.
 Tampereen apulaispormestari ja Tampereen kaupunkiseudun joukkoliikennelautakunnan puheenjohtaja  Aleksi Jäntti  (kok.) ymmärtää, että kuskit ovat olleet kovilla tänä talvena.
 – Vaihtuvat kelit ja työmaiden eri vaiheet voivat tuoda eteen ennakoimattomia hankaluuksia.
 Jäntin mukaan pelivaraa aikatauluissa ei juuri ole, mutta poikkeusolosuhteet on pyritty ottamaan huomioon niin hyvin kuin mahdollista.
 Aikataulut ovat tiukat, mutta Jäntin mukaan liian harvat vuorovälit eivät ole hyväksi joukkoliikenteelle.
 – Suurimman osan ajasta olosuhteet ovat sellaiset, että aikatauluissa voidaan pysyä. Liian löysät aikataulut heikentäisivät palvelutasoa. Tämä on tällaista tasapainoilua.
 Apulaispormestari Aleksi Jäntin mielestä monet bussikuskien ongelmat on saatu jo hoidetuksi  liikennöitsijöiden, kaupungin ja kuljettajien yhteistyöllä. Hän kuitenkin myöntää, että työtä riittää vielä.  Jussi Mansikka/Yle
 Jos tauolle jää aikaa, saattaa taukotilan – tai edes vessan – löytäminen olla kiven takana, Markku Peltola huokaa.
 – Lempäälässä meni yli vuosi, että päätepysäkille saatiin bajamaja.
 Vaikka tilanne on hieman parantunut viime vuosina, on taukotiloja Peltolan mukaan edelleen liian vähän.
 – Ei me voida tuolla päätepysäkeillä syödä kylmiä eväitä ja painaa 12-tuntista työpäivää.
 Aleksi Jäntin mukaan vastuu taukotilojen järjestämisestä ei ole yksiselitteinen asia. Osasta taukotiloja vastaa liikennöitsijä, osasta kaupunki. Jäntin mukaan lähtökohta pitää olla, että työnantaja vastaa työntekijöidensä sosiaalitiloista.
 – Sekä kaupungin että liikennöitsijöiden pitää tiedostaa ongelma ja sopia taukotila-asioista jo sopimusta tehdessä. Se vaatii avointa vuorovaikutusta kaikilta osapuolilta.
 Työvuorot uuvuttavat
 Valtakunnallisesti isoin ongelma liittyy työvuoroihin. Suomalaisia kaupunkiliikenteen bussikuskeja rasittavat epäsäännölliset ja pitkät työvuorot. Auto- ja Kuljetusalan Työntekijäliiton sopimussihteeri  Jyrki Halvari  sanoo, että työehtosopimus sallii nykyisellään liian pitkät yhtäjaksoiset työvuorot.
 – Työnantaja myös käyttää maksimipituutta hyväkseen.
 TKL:n bussikuski  Jari Lehtosen mukaan aikatauluista  yritetään pitää kiinni, mutta kouhottamaan ei lähdetä: jos ollaan myöhässä, niin sitten ollaan.  Tuomas Hirvonen / Yle
 Lyhimmillään kuskin työpäivä on viiden tunnin mittainen. Kun kuskin työpäivään liitetään esimerkiksi keikka Tampereelta Ikaalisiin, niin työpäivästä tulee kaukoliikennesidonnainen, jolloin työpäivä voi venähtää jopa 14-tuntiseksi.
 – Työvuoroihin tarvittaisiin lisää panostusta, Tuula Pohjola toteaa.
 Markku Peltolan mukaan häneltä kysytään usein, miten niin pitkän päivän jaksaa tehdä.
 – Kukin jaksaa miten jaksaa, mutta väsymys pahenee koko ajan.
 Mää tykkään, rakkaudesta lajiin.  Tuula Pohjola
 Kaupunki voi tilaajan roolissa vaikuttaa aikatauluihin, kalustoon ja teiden kunnossapitoon. Aleksi Jäntti painottaakin, että vastuu työntekijöiden hyvinvoinnista ja työvuorojen suunnittelusta on työnantajalla eli liikennöitsijällä.
 – Tietenkin jos voimme jotenkin vaikuttaa, niin autamme. Kaupungin keinot ovat aika rajalliset, mutta uskon että ajan myötä saamme tähän parannusta aikaan.
 "Eteenpäin on menty"
 Tampereen bussikuskien työoloista on käyty keskustelua julkisuudessa jo pitkään. Kesällä 2017 kymmenet kuskit allekirjoittivat  Aamulehdessä julkaistun  mielipidekirjoituksen, jossa he listasivat liudan työhönsä liittyviä ongelmia.
 Kuskeja hiersivät tekniset ongelmat ja huono kommunikaatio tilaajan eli Tampereen Joukkoliikenteen (Joli) kanssa. Joli vastaa Tampereen seudun bussien reiteistä ja niiden aikatauluista.
 – Uskon ja toivon, että nuo asiat on saatu kuntoon ja eteenpäin on menty, Jäntti sanoo.
 Työn raskas maine näkyy jo siten, että alaa vaivaa jo vakava  työvoimapula  (Tamperelainen). Moni on vaihtanut alaa muun muassa viime vuosina piristyneen teollisuuden puolelle.
 Moni bussikuski vaihtaa jo alaa – ei paremman palkan, vaan inhimillisimpien työaikojen perässä.  Tuomas Hirvonen / Yle
 Sekä Tuula Pohjola ja Markku Peltola ovat panneet merkille, että uusia kuskeja ei oikein tahdo löytyä.
 – Kävin omasta kiinnostuksestani katsomassa kuljettajien rekrytointitilaisuutta. Koulutukseen hakevien keski-ikä vaikutti olevan lähempänä viittäkymmentä, Peltola kertoo.
 Ilmiö tunnistetaan myös edunvalvontajärjestössä, toteaa AKT:n Jyrki Halvari.
 – Ala ei kiinnosta enää nuoria.
 Tuula Pohjola ymmärtää, että osalle kuskeista työ tuntuu raskaammalta kuin toisille. Pohjola muistuttaa, että bussikuskina olo ei ole niin kamalaa, kuin ongelmavyyhdistä voisi saada kuvan.
 – Mää tykkään, rakkaudesta lajiin.
 Lisää aiheesta:
 Bussikuskit pelkäävät työssään – "Mä vielä tapan sut! Sä et tiedä, missä jengeissä mä liikun!"

Bussi syttyi tuleen, kuski jatkoi matkaa rengas ilmiliekeissä – moni bussikuski kuljettaa ihmisiä jaksamisensa rajoilla


Summary: Erimielisyyksiä tuli paitsi talouspakotteista myös ydinaseriisunnan määritelmästä

Yhdysvaltain presidentti  Donald Trump  kehotti Pohjois-Korean johtajaa  Kim Jong-unia  laittamaan pokeritermein kaiken peliin neuvotteluissa ydinaseriisunnasta, kertoo Yhdysvaltain ulkoministeriön kokenut virkamies.
 Nimettömänä pysyttelevän virkamiehen mukaan neuvotteluissa kompastuttiin erimielisyyksiin paitsi talouspakotteista myös ydinaseriisunnan määritelmästä.
 Trump ja Kim tapasivat torstaina Vietnamissa. Tapaaminen päättyi täydelliseen mahalaskuun, kun neuvottelut loppuivat ennen aikojaan eikä minkäänlaista sopimusta tai julistusta saatu aikaan.
 Virkamies sanoi, että pohjoiskorealaiset vaativat miljardien dollarien helpotusta pakotteisiin mutta olivat haluttomia jäädyttämään joukkotuhoaseohjelmat kokonaan.
 Hän jatkoi, että pakotteiden poistaminen johtaisi tilanteeseen, jossa "tukisimme yhä joukkotuhoaseiden kehittämistä Pohjois-Koreassa". Virkamies korosti, että neuvotteluissa "itse joukkotuhoaseiden täytyy olla pöydällä".
 – Presidentti kehotti Kimiä laittamaan kaiken peliin. Myös me olimme valmistautuneita tekemään niin, virkamies sanoi.
 "Pohjois-Korea olisi sulkenut vain osan ydinlaitoksestaan"
 Pohjois-Korea kertoi johtajien tapaamisen jälkeen, että se pyysi osittaista, ei täydellistä pakotteiden poistoa. Vastineeksi Pohjois-Korea olisi ulkoministeri  Ri Yong-hon  mukaan sulkenut Yongbyonin ydinlaitoksen.
 Amerikkalaisvirkamiehen mukaan ongelmaksi muodostui se, mitä kaikkea Yongbyonissa on. Hän huomautti, että Yongbyon on valtava kompleksi, jossa on paljon erillisiä osia.
 – Pohjoiskorealaiset ehdottivat, että vain osa Yongbyonista suljetaan.
 Toinen kiistaa aiheuttanut asia oli ydinaseriisunnan määritelmä. Kun Yhdysvallat haluaa Pohjois-Korean luopuvan ydinaseohjelmastaan, Pohjois-Koreassa ydinaseriisunta nähdään laajemmin. Sen näkökulma sisältää pakotteiden lopettamisen ja "amerikkalaisen uhan" poistamisen, mikä pitää sisällään muun muassa Yhdysvaltojen sotilaallisen läsnäolon Etelä-Koreassa.
 Virkamies kertoo, että määritelmästä keskusteltiin laajasti työryhmässä, mutta siitä ei päästy yhteisymmärrykseen.
 Tapaamisen lässähtämisestä huolimatta virkamies haki presidentti Trumpin tavoin positiivista äänensävyä.
 – Olimme itse asiassa rohkaistuneita siitä, mihin olemme menossa. Tällä kertaa ei päästy riittävän lähelle.

Yhdysvaltalaisvirkailija: Trump kehotti Kimiä laittamaan "kaiken peliin" Vietnamin neuvotteluissa


Summary: Omaiset ovat esittäneet toiveen, että muusikko saatetaan viimeiseen leposijaansa rauhassa läheisten kesken.

Muusikko  Olli Lindholm  haudataan sukuhautaan Pomarkun vanhalle hautausmaalle. Asiasta kertoo  Iltalehdessä  hänen äitinsä  Helmi Lindholm .
 – Olli pääsee sukuhautaamme Pomarkkuun, missä on myös Ollin isovanhempien viimeinen leposija. Sinne on haudattu myös sisareni ja Ollin täti. Ollin isän tuhkat on haudattu Turkuun, Helmi Lindholm sanoo lehdessä.
 Olli Lindholm syntyi ja kasvoi Porissa. Hän vietti varhaisia lapsuusvuosiaan myös Pomarkussa. Viime vuosikymmenet hän asui Tampereella.
 – En koe olevani tamperelainen. Olen porilainen jätkä, jolla on pomarkkulaiset kengät, LIndholm luonnehti itseään Ylen haastattelussa.
 Yö-yhtyeen laulaja ja keulahamo  kuoli  yllättäen sairauskohtaukseen kotonaan Tampereella 54-vuotiaana helmikuun puolivälissä..
 Laulajan muistoa kunnioitetttiin  sadoilla kynttilöillä  Porin torilla. Kaupungissa oli myös suruliputus.
 Kynttilämeri täytti Porin torin Olli LIndholmin muistoksi. Jenni Joensuu / Yle
 Viime viikolla Yö-yhtye julkisti facebook-sivuillaan toiveensa littyen hautajaisiin.
 "Ollin saattelee viimeiselle matkalleen hänen lähipiirinsä. Toivomme kunnioitettavan omaisten toivetta saada hyvästellä Olli rauhassa läheisten kesken."

IL: Olli Lindholm haudataan sukuhautaan Pomarkkuun, Porin naapurikuntaan


Summary: Haluatko olla hyvisten vai pahisten puolella? Ilmaston kannalta ei ole ihan sama, että mitä suuhunsa panee.

Oletko huolissasi ruokasi hiilijalanjäljestä? Pitäisikö ostaa tuontihedelmiä vai lähilihaa? Monelle on yllätys, että päästöjä aiheuttavat enemmän ruuan kasvatusmenetelmät kuin sen kuljettaminen Suomeen.
 Ruoan ilmastovaikutukseen eli hiilijalanjälkeen vaikuttaa se, miten ruoka on viljelty, lannoitettu, kasvatettu, korjattu ja jalostettu. Lisäksi turvemaista syntyy kasvihuonekaasupäästöjä, märehtijöistä aiheutuu metaanipäästöjä ja maankäytön muutoksista voi vapautua hiilidioksidia, eli siitäkin voi syntyä päästöjä.
 Tuotteen hiilijalanjäljen tunnistaa CO2 ekv/kg-merkinnällä, jossa eri kasvihuonekaasut on yhteismitoitettu CO2:na. Ekv viittaa ekvivalenttiin, joka tarkoittaa täydellisesti samanarvoista.
 Kuljettamisen osuus ruuan tuotantopaletissa on kokonaispäästöjen kannalta hyvin pieni.
 Luonnonvarakeskuksenerikoistutkija  Juha-Matti Katajajuuri  haluaa antaa esimerkin:
 – Uuden-Seelannin lampaanlihan ilmastovaikutus on karkeasti 20 CO2 ekv-kiloa/kg lihaa, josta kuljetuksen osuus on alle yhden kilon.
 Tuotantoketjuissa on isoja eroja
 Katajajuuren mukaan on myös tärkeää ymmärtää, että lihan ja kasvisten tuotantoketjut eroavat olennaisesti toisistaan.
 – Eläinketju on kasvisketjua merkittävästi pidempi ja sen vuoksi siinä syntyy kiloa kohden enemmän ympäristövaikutuksia. Eläinten rehunviljelyä varten maapinta-alaa tarvitaan paljon ja biologisia prosesseja on enemmän. Eläimet eivät myöskään pysty hyödyntämään kasvissa olevia ravinteita yhtä tehokkaasti, kuin kasvit osaltaan pystyvät hyödyntämään.
 Ilmastollisia haasteita liittyy Katajajuuren sanoin myös tropiikissa kasvatettuun lihaan.
 – Esimerkiksi Etelä-Amerikassa kaadetaan metsää lihatuotannon ja eläinten tarvitseman soijan kasvatuksen vuoksi.
 Sademetsät ovat Katajajuuren mukaan arvokkaita ja tehokkaita hiilinieluja, joita olisi syytä säästää.
 Tarkkaile kaloreiden ohella hiilijalanjälkeä
 Ilmastoystävällinen ruokavalio sisältää runsaasti juureksia, vihanneksia, palkokasveja, hedelmiä, marjoja ja viljatuotteita.
 Kohtuullisen hiilijalanjäljen sisältävään ruokavalioon mahtuu vielä tietyt kalat, maitotuotteet ja broilerit. Ilmastonmuutoksen kannalta pahin ruoka-aine on naudanliha.
 – Sillä on kuitenkin paikkansa Suomessa, koska täällä nurmet kasvavat usealla alueella hyvin. Siihen perustuvalla tuotannolla voi kasvattaa maito-ja lihatuotantoa.
 Ruokamaailman hyvikset ja pahikset
 Puoli seitsemän on koostanut tähän ruokamaailman pahikset ja hyvikset. Hiilijalanjälki (CO2 ekv/kg) kertoo, kuinka paljon kasvihuonekaasupäästöjä vapautuu ilmakehään ruoan tuottamisesta, kuljettamisesta, säilyttämisestä ja jalostamisesta.
 Hiilijalanjäljen vaihteluvuus riippuu esimerkiksi siitä, missä maassa tuotantoeläin on kasvatettu. Taulukoihin on sisällytetty myös kypsentämisen vaikutukset esimerkiksi hävikki.
 Ruuan hiilijalanjälkiä Puoli seitsemän/ Yle (lähde: Luke)
 Ruuan hiilijalanjälkiä Puoli seitsemän/ Yle (lähde: Luke)
 Kauppoihin on tullut myyntiin useita kotimaisia kasviproteiinituotteita, joiden ilmastovaikutusta ei vielä tiedetä. Näitä ovat esimerkiksi härkäpavusta, keltaherneestä, kaurasta, rypsistä ja niistä prosessoidut valmisteet, kuten  Härkis  ja  Nyhtökaura .
 Luken erikoistutkija Juha-Matti Katajajuuri epäilee, että uutuustuotteiden hiilijalanjälki on merkittävästi pienempi kuin lihalla, mutta tästä puuttuu toistaiseksi näyttöä.
 Makaronilaatikko naudalla vai sika-naudalla?
 Kotimainen tuote ei ole automaattisesti ulkomaista ilmastoystävällisempi. Esimerkiksi kotimaisella kirjolohella on suurin piirtein saman kokoinen hiilijalanjälki kuin norjalaisella lohella.
 Sen sijaan eri nautarotujen välillä on merkittäviä eroja. Naudan hiilijalanjälki voi vaihdella jopa 25-50 kilon välillä kypsää lihaa kohden. Siihen vaikuttaa kaikkein eniten se, valitseeko kaupasta lypsykarjarotuista vai lihakarjarotuista naudanlihaa.
 Esimerkiksi  Herefordin  naudanlihalla on suurempi hiilijalanjälki kuin maitorotuisella. Yhdistelmälihan päästöt ovat merkittävästi pienemmät, koska lehmästä tulee maitoa ja lihaa.
 Ilmaston kannalta pienempi hiilijalanjälki syntyy sika-nautajauhelihan käytöstä, koska sian hiilijalanjälki on naudan hiilijalanjälkeä huomattavasti pienempi. Hieman suurempi säästö saadaan, jos käytetään broilerinlihaa.
 Kastikkeella voi nostaa tai laskea annoksen päästövaikutuksia. Pahiksiin kuuluvat esimerkiksi kermakastikkeet. Sen sijaan tomaattikastikkeen päästöt ovat pienemmät.
 Kypsennys voi muuttaa hiilijalanjäljen täysin
 Jotta hiilijalanjäljen laskeminen ei olisi liian helppoa, niin siinä pitäisi ottaa huomioon myös ruuan kypsennys. Ruoka-aineen keittäminen, paistaminen tai uunissa hauduttaminen vaikuttavat lopulliseen hiilijalanjälkeen. Ruoka ei kypsenny ilman sähköä.
 Riisin ilmastovaikutus on selvästi korkeampi kuin perunan. Kun otetaan huomioon veden keittäminen ja riisin turpoaminen vedessä, niin lopulta ruokana riisin ilmastovaikutus ei olekaan kovin paljon suurempi kuin perunan.
 Peruna on raaka-aineena hyvin vähän kuormittava. Kuorimisen ja kypsennyksen jälkeen perunaruuan hiilijalanjälki voi kolminkertaistua.
 Pienin askelin kohti muutosta
 Ruoan osuus kulutuksen ilmastovaikutuksista on suunnilleen yhtä suuri kuin liikenteen tai asumisen. Siksi ei ole ihan sama, että mitä suuhunsa panee.
 Vaikka ruoka on monelle henkilökohtainen asia, niin siitä huolimatta, jokaisen olisi hyvä tiedostaa ruokavalionsa vaikutukset ilmastoon.
 Joillekin voi olla helpompaa vaihtaa dieselauto sähköautoon, kuin muuttaa ruokavalio täysin toiseksi. Senpä takia kannattaa aloittaa pienillä muutoksilla. Lihan voi korvata aluksi vaikka kerran viikossa kasviproteiinilla.
 Ruokavaliota koostaessa kannattaa pitää mielessä monipuolisuus. Erikoistutkija Juha-Matti Katajajuuri varoittaa ruokavalion liiallisesta kapenemisesta. Hän korostaa monipuolisuuden merkitystä.
 – Ei voi tukeutua vain vähähiilihydraattiseen tai lihattomaan ruokaan. Pitää ymmärtää muun muassa kaikkien pääravinto-ja suojaravinneaineiden merkitys esimerkiksi aminohappojen, B12-vitamiinin, kalsiumin ja D-vitamiinin saannin jatkuvuus.
 Katajajuuri korostaa, että hiilijalanjäljen ohella meidän tulee katsoa ruokien ravintoarvoja. Hän ehdottaa yhtenä mahdollisuutena hiilijalanjäljen suhteuttamisen ravitsemusindekseihin.
 Kasvispainotteisesta  ruokavaliosta kiittää paitsi luonto, myös oma kroppa. Toivottavasti kuluttajien avuksi kauppoihin tulee mahdollisimman pian hiilijalanmerkinnät, jotta vertailu eri tuotteiden välillä olisi helpompaa.
 Vaikka kasvikunnan tuotteet kuormittavat lähtökohtaisesti vähemmän, niin valtaosa ihmisistä on edelleen sekasyöjiä. Siksi on tarpeen päästä valitsemaan hiilijalanjälkimerkintöjen avulla se vähempipäästöisin myös eläinperäisten tuoteryhmien sisällä.
 Katso miten shoppailu Suomessa vaikuttaa globaalisti:

Katso, löytyykö sinun ruokaympyrästäsi nämä viisi pahinta saastuttajaa!


Summary: Tyttö oli laitettu isoäidin hoivaan äidin miesystävän vuoksi. Hänet raiskasi isoäidin 65-vuotias miesystävä.

Raiskauksen uhriksi joutunut 11-vuotias argentiinalaistyttö pakotettiin keisarinleikkaukseen, vaikka hän oli pyytänyt aborttia.
 Paikallisten tiedotusvälineiden mukaan tytön raiskasi hänen isoäitinsä 65-vuotias miesystävä. Tyttö tuli raiskauksen seurauksena raskaaksi.
 Ollessaan 19. viikolla raskaana tyttö pyysi aborttia. Hänet oli viety sairaalaan kahden itsemurhayrityksen jälkeen.
 Abortti on Argentiinassa laillinen raiskauksen uhreille tai jos raskaus uhkaa naisen terveyttä.
 Paikallisilta viranomaisilta kesti kuitenkin lähes viisi viikkoa päättää abortin tekemisestä.
 Hyväksikäyttäjiä kaikissa kodeissa
 Epäselvyyksiä oli siitä, kuka on alaikäisen tytön laillinen huoltaja. Koska tyttö oli määrätty isoäidin hoivaan, äidin suostumus ei riittänyt. Isoäidiltä taas oli viety huoltajuus, koska hän asui tytön raiskaajan kanssa.
 Brittilehti  Guardianin mukaan  tyttö oli vuonna 2015 määrätty isoäidin hoivaan, koska äidin poikaystävä oli käyttänyt hyväkseen tytön vanhempia sisaria.
 Lisäkiemuroita aiheutti paikallinen terveysministeri, joka väitti oikeudessa, että tyttö ei halua aborttia.
 Kiistan selvittyä abortti siirtyi, koska useat lääkärit kieltäytyivät operaatiosta omantunnonkysymyksiin vedoten. Argentiina on pääosin katolinen maa.
 Tässä vaiheessa raskautta oli kestänyt jo 23 viikkoa. Tuolloin lääkärit päättivät, että abortti olisi tytölle liian vaarallinen. Sen sijaan tytölle tehtiin tiistaina keisarinleikkaus.
 Uutiskanava BBC:n mukaan vauva on elossa , mutta sen elinmahdollisuudet ovat heikot.
 "Oksettavaa vallan väärinkäyttöä"
 Tapaukseen liittyy vielä paikallisen perheasioita käsittelevän tuomarin päätös, jonka väitetään määränneen lääkärit tekemään kaikki tarpeellinen molempien elämän pelastamiseksi, siis sekä tytön että sikiön.
 Tuomioistuin kielsi myöhemmin maininneensa mitään kahdesta elämästä. Lääkärit ovat sanoneet, että keisarinleikkaukseen ei päädytty käskystä, vaan koska abortti olisi ollut liian vaarallinen tytölle.
 Tapaus on raivostuttanut Argentiinan naisten oikeuksien puolesta kampanjoivat.
 – Tämä on oksettavaa paikallisviranomaisten vallan väärinkäyttöä. Se on perustavanlaatuisesti vaarantanut 11-vuotiaan tytön elämän ja terveyden ja pakottanut hänet jatkamaan raskautta toiveidensa vastaisesti, kommentoi Human Rights Watchin lasten oikeuksien tutkija  Margaret Wurth  uutistoimisto Reutersin mukaan.
 Argentiinan senaatti hylkäsi noin puoli vuotta sitten lakiesityksen, joka olisi laajentanut maan aborttioikeutta. Lakiesityksen mukaan abortti olisi ollut laillinen 14. raskausviikolle asti.

11-vuotias raiskauksen uhri halusi abortin – pakotettiin viikkojen väännön jälkeen keisarinleikkaukseen


Summary: Posti lanseeraa perinteisten postimerkkien rinnalle kirjeeseen lisättävän Plus-merkin.

Uuden Plus-merkin lisääminen tuo Postin mukaan kuluttajien toivomaa seurattavuutta kirjeisiin.
 Tänään muuttuu lisäksi tavallisten kirjeiden kulkunopeus. Maaliskuusta alkaen Postin kuluttajakirjeet jaetaan perille pääosin neljän työpäivän kuluessa.
 Posti restante -palvelun käyttö ei muutu vielä maksulliseksi, vaan Posti aikoo odottaa asiassa ensin viranomaisten lausuntoja.

Posti muuttaa palvelujaan tänään


Summary: Vasemmistoliiton puheenjohtaja kertoo Sannikka & Ukkola -ohjelmassa oppineensa väittelemään "girlpower-porukassa".

Vasemmistoliiton puheenjohtaja  Li Andersson  esiintyi jo hyvin nuorena pontevasti tv:ssä isänsä kanssa.
 Olisi helppo olettaa, että taitelija-isän ja toimittaja-äidin muodostama kulttuuritausta olisi toiminut kasvualustana Anderssonin vasemmistolaisuudelle. Näin ei kuitenkaan ollut, Li Andersson kertoo  Marja Sannikan haastattelussa .
 – En saanut puoluepolitiikkaa kotoa. Sain kuitenkin tietynlaisen yhteiskuntakritiikin ja kyseenalaistamisen jo pienenä. Faija aina puhui siitä, kuinka ei pidä yhtään välittää siitä, mitä muut ajattelevat. Hänellä oli tarinoita siitä, miten hänenkin taidettaan on pantu ö-mappiin kilpailuissa eikä hän välittänyt siitä yhtään. Se on kyllä hyvä opetus.
 Vanhemmat erosivat, kun tytär oli vielä hyvin nuori. Li Andersson uskoo kuitenkin, että lapsenkin hyvinvoinnin kannalta on tärkeää, että vanhemmat voivat hyvin. Hänellä oli kaksi kotia, joissa kumpikin vanhempi suhtautui häneen vertaisenaan ja vakavasti.
 Vasemmistolaisuus ja luokkatietoisuus heräsivät Li Anderssonin mielessä teini-iän kaveripiirin kautta.
 – Teini-iässä vietimme aika paljon aikaa nuorisotalolla, olimme nuorisotalon kasvatteja. Oman kaveripiirin kautta tuli ilmi, että ihmisten perheolojen erot ovat merkittäviä. Näin jo teini-iässä, mitä tarkoittaa, että ihmiset tulevat eri yhteiskuntaluokista.
 – Me olimme tiivis tyttöporukka, jossa oli vahva "girlpower-meininki" jo silloin. Vahvoja persoonia, jotka olivat hyvin eri mieltä eri asioista. Debatoimme kaikesta ja opin yhteiskuntapoliittisen keskustelun sieltä.
 "Epäonnistumisia tulee, eikä niitä saa pelätä"
 Li Andersson on saavuttanut politiikassa paljon varsin nuorella iällä.
 2011 hänestä tuli vasemmistoliiton nuorisojärjestön puheenjohtaja. Vuotta myöhemmin, vain 25-vuotiaana, hänet valittiin ääniharavana Turun kaupunginvaltuustoon.
 Edellisissä eduskuntavaaleissa 2015 Andersson keräsi Varsinais-Suomen vaalipiiristä yli 15 000 ääntä, mikä siivitti tuoreen kansanedustajan vuotta myöhemmin koko puolueen puheenjohtajaksi.
 – Totta kai puolueen puheenjohtajaksi tuleminen oli toisaalta tosi hieno hetki, mutta toisaalta minua myös pelotti. Se vastuu, ja se, että asetin itseäni kohtaan aika tiukkoja tavoitteita. Mutta epäonnistumisia tulee, eikä niitä saa pelätä. Jos alkaa toimia sen mukaan, että pelkää epäonnistumisia, sen jälkeen ei tee enää mitään.
 Katso Li Anderssonin haastattelu  tämän artikkelin videosta . Perjantai-illan Sannikka & Ukkola TV1:ssä kello 20:00 sekä  jatkojen kanssa Areenassa.

Li Andersson: "Puheenjohtajaksi tulo pelotti" – Vasemmistolaisuus ei tullut kulttuurivanhempien perintönä vaan kaveripiiristä


Summary: Myös raskaana olevien partnerit vähensivät alkoholin käyttöä.

Raskaus voi tuoreen ruotsalaistutkimuksen mukaan auttaa alkoholiongelmaisia raitistumaan. Tulosten valossa myös naisten partnerit vähentävät alkoholin käyttöä raskauden myötä.  American Journal of Psychiatry -lehden julkaisemat tulokset  perustuvat 320 000 raskaana vuosina 1975–1992 olleen naisen terveystietoihin.
 Raskauden myötä naisten alkoholiongelmat vähenivät selvästi verrattuna raskautta edeltävään aikaan, mutta yhteys näkyi myös synnytyksen jälkeen sekä seuraavan raskauden yhteydessä. Varsinkin nuorena äidiksi tulleet ja rikostaustaiset naiset raitistuivat raskauden myötä. Myös raskaana olevien partnerit vähensivät alkoholin käyttöä, tulokset osoittivat.
 Alkoholi on monella tapaa haitaksi sikiön kehitykselle. Se lisää muun muassa keskenmenon, keskosuuden, epämuodostumien ja sikiön alkoholioireyhtymän (FASD) vaaraa. Ehdotonta turvarajaa raskaudenaikaiselle alkoholinkäytölle ei ole, joten täysraittius on ainoa turvallinen vaihtoehto.
 Alkoholin ongelmakäyttönä raskauden aikana pidetään vähintään 5 annosta kerralla tai yli 10 alkoholiannosta viikossa. Jopa viikoittainen raju kertahumala vaikuttaa sikiöön. Alkoholi kulkeutuu vapaasti istukan läpi, ja sikiöllä pitoisuus saattaa nousta jopa suuremmaksi kuin äidillä.

Raskaus voi kannustaa alkoholiongelmaista raitistumaan


Summary: Elämän ainutlaatuisuus kirkastuu vasta, kun tajuaa, että joku päivä se loppuu, pohtii Sanna Ukkola blogikirjoituksessaan.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 “Sinä äärettömän lyhyenä aikana, jonka vietämme pölyhiukkasen kokoisella planeetallamme, me suremme sitä ja pöyhkeilemme tätä, eikä meistä sen jälkeen kuulu enää koskaan mitään.”   Yuval Noah Harari , Homo Deus
 Ystävästäni Zoesta tuli yliopiston jälkeen buddhalainen nunna. Vierailin hänen luonaan buddhalaisessa luostarissa Manchesterissä ja osallistuin meditaatioharjoitukseen, jossa mietimme omia hautajaisiamme.
 Kuka tulisi hautajaisiimme, mitä siellä puhuttaisiin, millaisia lauluja laulettaisiin – millaisia kukkia haudalle laskettaisiin. Harjoitus oli ahdistava ja pelottava – olin tuolloin vasta parikymppinen.
 Kuolema saavuttaa lopulta meidät kaikki.
 Olen nähnyt kuolleen ihmisen  vain pari kertaa elämässäni. Ystäväni kuoli liian nuorena ja sain mennä katsomaan häntä ennen kuin hänet vietiin pois silmistä ruumishuoneen uumeniin.
 Hän näytti aivan nukkuvalta itseltään – näytti melkein siltä kuin hän voisi hetkenä minä hyvänsä avata silmänsä ja virnistää tuttuun tapaansa. Mutta kuolema oli ottanut hänen ruumiinsa valtaansa lopullisesti, en enää koskaan kuulisi hänen puhettaan, emme nauraisi samoille vitseille emmekä kävisi vierailulla läheisessä kaupungissa aurinkoisena sunnuntaiaamuna. Tuntui uskomattomalta ajatella, että yhtenä hetkenä hän oli vielä ollut vieressäni lämpimänä ja elävänä – ja nyt hän makasi siinä liikkumattomana ja kylmänä.
 Nyt vanhempana mietin  välillä omaa kuolemaani. Mitä minusta jää sen jälkeen, kun aika jättää, toivottavasti vasta kymmenien vuosien päästä? Ei välttämättä yhtään mitään – vain muistot läheisten ihmisten mielissä – ja nekin pyyhkiytyvät unholaan heidän jätettyään tämän maailman.
 Ei ole mitään käsikirjoitusta, jossa näyttelisin jonkinlaista roolia. Elämälläni ei ole merkitystä eikä onnellista loppua – tulen lopulta menettämään kaiken, mikä on ollut minulle tärkeää ja kaiken, mitä rakastan. Niin tulet sinäkin ja jokainen meistä. Kuolema saavuttaa lopulta meidät kaikki.
 Katson usein katuvilinää. Kaikki nämä ihmiset ovat sadan vuoden päästä kuolleita ja makaavat maan alla – ja kaduilla kävelevät seuraavat sukupolvet. Kadulla tallaavien aatteet ja ideat vaipuvat historiaan, ja ehkä niihin suhtaudutaan sadan vuoden päästä yhtä pöyristyneellä kauhulla kuin me suhtaudumme nyt vaikkapa noitavainoihin tai siihen, että naiset eivät saaneet äänestää. Se on evoluutiota, elämän kiertokulkua.
 Tilalle tulevat uudet aatteet ja uudet ideat, jotka nekin lopulta haudataan yhä uudempien aatteiden alle.
 Mitä tekisit toisin, jos tietäisit kuolevasi ensi viikolla?
 Vaikka kuoleman ajattelu on ahdistavaa, en kuitenkaan halua päästää siitä irti. Lopulta jokainen meistä päätyy kuoleman valtakuntaan, ja sen hahmottaminen on osa ihmisyyttä.
 Sillä päivät ovat rajalliset. Joku päivä sinäkin vedät viimeisen henkäyksesi ja päädyt lappu varpaassa ruumishuoneelle.
 Miten sinä eläisit, jos tietäisit, että sinulla olisi enää muutama vuosi jäljellä? Mitä tekisit toisin, jos tietäisit kuolevasi ensi viikolla?
 Jos hahmottaa elämän rajallisuuden , ymmärtää paremmin sen, että elämä ei ole sarja ikäviä vitsauksia, jotka on laadittu juuri sinun kiusaksesi. Se että sinä olet elossa ja luet tätä tekstiä juuri nyt, johtuu käsittämättömän monesta yhteensattumasta, aina evoluution aamuhämärästä tähän päivään. Se on ihme.
 Miksi et olisi kiitollinen juuri tästä hetkestä, tästä ainutlaatuisesta päivästä? Miksi mietit, mitä muut ihmiset sinusta ajattelevat etkä keskity elämään juuri sellaista elämää kuin itse haluat elää? Miksi tuhlaisit aikaa joutavanpäiväiseen kinasteluun twitterissä ja pikkuasioiden murehtimiseen, kun voisit viettää saman ajan rakkaimpien ihmistesi kanssa? Miksi et olisi ystävällinen?
 Sillä vaikka päivät ovat pitkiä, vuodet ovat lyhyitä – ja elämä kiitää ohitse hetkessä. Älä tuhlaa sitä hetkeä.
 Sanna Ukkola
 Kirjoittaja on Ylen toimittaja ja   Sannikka & Ukkolan   juontaja, joka tykkää makaroonilaatikosta ja maailman katselemisesta vähän vinosti.
 Sannikka & Ukkola  perjantaisin Yle TV1 ja Yle Areena. Perjantaina 1.3. klo 20.00 haastattelussa kaksisuuntaiseen mielialahäiriöön sairastunut  Tapio Suominen  sekä vasemmistoliiton puheenjohtaja  Li Andersson .
 Blogista voi keskustella 1.3. klo 16.00 asti.

Sanna Ukkola: Sinut haudataan kohta


Summary: Vuosien vatvomisen jälkeen Euroopan keskustaoikeisto pohtii viimein Unkarin pääministeripuolueen erottamista, kirjoittaa EU-kirjeenvaihtaja Petri Raivio.

Unkarin pääministeri  Viktor Orbán  on taitava ja häikäilemätön poliitikko, joka ei kaihda keinoja oman ja puolueensa Fideszin aseman pönkittämiseksi.
 Hänen hallituksensa lanseerasi pari viikkoa sitten julistekampanjan, jossa se syyttää EU:ta siitä, että unioni haluaa ujuttaa pakolla maahanmuuttajia Unkariin ja vetää mattoa alta jäsenmaiden oikeudelta valvoa rajojaan.
 Viestiä toistetaan  koko sivun ilmoituksissa sanomalehdissä, televisiossa ja unkarilaisten koteihin lähetetyissä kirjeissä. Julisteiden kuvissa esiintyvät unkarilaissyntyinen suursijoittaja  George Soros  ja komission puheenjohtaja  Jean-Claude Juncker .
 – Brysselin byrokraatit haluavat murtaa maahanmuuttoa vastustavien maiden vastarinnan, kirjeessä lukee.
 Orbán on tunnettu provokaatioistaan, mutta Junckerin nauravat kasvot julisteessa olivat ilmeisesti liikaa Euroopan komissiolle ja joillekin Fideszin sisarpuolueille.
 Eilen torstaina komissio julkaisi otsikolla "Faktoilla on väliä" lehdykän, jossa se oikoo kampanjan väitteitä yksi kerrallaan.
 Toisin kuin Orbánin kampanja väittää , komissio ei esimerkiksi ole esittänyt viisumien myöntämistä turvapaikanhakijoille heidän lähtömaissaan. Se ei myöskään aja kiintiöitä, joilla jäsenmaat pakotettaisiin ottamaan vastaan turvapaikanhakijoita suoraan leireiltä.
 Samaan aikaan johtopäätöksiä alettiin tehdä myös Euroopan kansanpuolueessa EPP:ssä, johon Fidesz kuuluu.
 Sen belgialaiset jäsenpuolueet CD&V ja CDH sekä Junckerin oma puolue, Luxemburgin CSV, lähettivät EPP:n puheenjohtajalle  Joseph Daulille  kirjeen, jossa ne ehdottavat Fideszin heittämistä ulos EPP:stä.
 Myös Portugalin kristillisdemokraattinen CDS esittää Fideszin jäsenyyden arvioimista, kertoo portugalilaislehti Espresso.
 Puoluevaltuuston täytyy ottaa  ehdotus käsittelyyn, jos vähintään seitsemän puoluetta viidestä eri maasta esittää sitä. Fideszin asemasta on puhuttu jo vuosia, mutta tähän asti yksikään puolue ei ole ehdottanut erottamista.
 Myös kokoomus on EPP:n jäsen. Puheenjohtaja  Petteri Orpo  twiittasi viime viikolla, että on aika "käynnistää Fideszin EPP-jäsenyyden arviointi".
 Jos kokoomus ja samoilla linjoilla oleva Ruotsin maltillinen kokoomuspuolue kirjelmöivät Daulille, koossa olisi jo kuusi puoluetta viidestä maasta. Jos myös Alankomaiden CDA-puolue toteuttaisi aikeensa lähteä mukaan, ehdotus etenisi käsittelyyn.
 Kokoomuksen kannalta  Fidesz on ollut kiusallinen tapaus. Kokoomuksen kolme europarlamentaarikkoa istuvat samassa ryhmässä unkarilaisten kanssa.
 Kokoomuksen ministerit ja komission kokoomuslainen varapuheenjohtaja  Jyrki Katainen  puhuvat kauniisti oikeusvaltioperiaatteen puolesta, jota Orbán kyseenalaistaa minkä ehtii.
 Kokoomuksen on helpompi mennä toukokuun eurovaaleihin, jos se voi osoittaa ainakin yrittäneensä tehdä jotain Fidesz-ongelmalle. Puolueen arvopuheilla olisi enemmän uskottavuutta.
 Toisaalta myös Fideszin  voi olla helpompi mennä eurovaaleihin, jos läntisen Euroopan liberaalimmat EPP-puolueet alkavat hylkiä sitä. Orbán voi käyttää erottamista poliittisena polttoaineena ja uhriutumisen perusteena.
 Se ikään kuin todistaisi hänen kampanjansa väitteet oikeiksi: Brysselin liberaali salaliitto sortaa Unkaria. Ei ole sattumaa, että hallitus käynnisti kampanjansa juuri vaalien alla.
 Fideszin lähtölaskennan  käynnistäminen ei kuitenkaan vielä tarkoita, että Orbánia oltaisiin laukaisemassa avaruuteen. Puolueen erottaminen vaatii EPP:n puoluevaltuuston enemmistön tuen.
 Avainasemassa on EPP:n suurin jäsenpuolue, Saksan CDU, joka on toistaiseksi mielummin pitänyt Orbánin mukana porukassa.

Analyysi: Unkarin Orbánin puolueen lähtölaskenta kokoomuksen EU-viiteryhmästä palvelee molempien etuja


Summary: Suomen sahatavaravienti ja kansainvälinen kilpailukyky alalla ovat notkahtaneet. Etenkin vienti Kiinaan on hyytynyt. Savonlinnan Kerimäellä sijaitseva Sahakuutio investoi uuteen paketointilinjaan, jotta sahatavaraa saadaan maailmalle lisää.

Vaikka Suomen sahatavaravienti elää laskusuhdannetta, haluaa kerimäkeläinen Sahakuutio investoida lähivuosina miljoonia euroja uusiin laitteisiin ja rakennuksiin. Kolmen vuoden aikana toteutettavat kuuden miljoonan euron investoinnit johtuvat alan kovasta kilpailusta. Sahakuution toimitusjohtaja  Jari Suomalainen  myöntää investointien olevan välttämättömiä, jotta saha pärjää kansainvälisillä markkinoilla.
 – Tällä alalla on pakko investoida, muussa tapauksessa jää armotta jalkoihin.
 Savonlinnan Kerimäen sahalle on valmistunut vastikään särmäysyksikkö uudenlaisine teräpäineen, ja uusi kuorimakone tulee keväällä. Parin vuoden sisällä valmistuu uusi paketointilinja, jonka myötä nykyisen linjan sahauskapasiteetti kasvaa nelisenkymmentä prosenttia.
 – Tällä hetkellä meillä on käytössä kombilinja eli samalla linjalla sahataan ja paketoidaan kuivauksesta tuleva sahatavara, Suomalainen selventää.
 34 henkilöä työllistävän yrityksen sahauskapasiteetti oli viime vuonna 52 000 kuutiota valmista sahatavaraa. Sahakuution tavoitteet ovat korkealla, vaikka alan markkinatilanne ja hintakilpailukyky mietityttävätkin. Suomalainen arvioi kapasiteetin nousevan lähivuosina 80 000 kuution tietämille.
 – Kyllä minulla sellainen usko on, että puunkäyttö tulee maailmanlaajuisesti lievästi kasvamaan, niin kuin se on hitaasti kasvanut koko 2000-luvun.
 Pärjätäkseen kansainvälisillä markkinoilla kerimäkeläinen Sahakuutio investoi lähivuosina miljoonia euroja uusiiin laitteisiin ja rakennuksiin. Kalle Purhonen / Yle
 Suomen kansainvälinen kilpailukyky notkahtanut
 Suomesta vietiin maailmalle yhdeksän miljoonaa kuutiota sahatavaraa viime vuonna. Sahateollisuus ry:n toimitusjohtaja  Kai Merivuori  kertoo kokonaisviennin vähentyneen seitsemän prosenttia edellisvuodesta (2017).
 – Suomen kansainvälinen kilpailukyky on tässä vuosien varrella nitkahtanut aika pahasti, ruotsalaiset ja saksalaiset menevät oikealta ohi.
 Merivuori muistuttaa, että suomalaisella sahateollisuudella raaka-aine tulee hyvin hoidetuista metsistä, jotka kasvavat käyttöä enemmän, ja metsissä on puuta enemmän kuin koskaan. Hänellä on lääke heikentyneen kansainvälisen kilpailukyvyn kohentamiseksi.
 – Kaikkien sahateollisuutta harjoittavien tahojen pitäisi ottaa tämä bisnes tosissaan, myös suurten metsäkonsernien, Merivuori sanoo.
 Kiina oli vuonna 2017 suomalaisen sahatavaran suurin vientimaa, mutta viime vuonna Egypti nousi ykköseksi. Merivuori nostaa esiin Kiinassa tapahtuneen kilpailun kiristymisen, talouskasvun hidastumisen ja valuutan heikkenemisen. Lisäksi saastuttavaa teollisuutta on suljettu ja siirretty uusille alueille.
 – Kiinassa on todella raju teollisuuden rakennemuutos menossa, joka on osaltaan tuonut epävarmuutta myös meidän asiakkaiden keskuuteen.
 Kerimäellä sahataan lähipuuta
 Tällä hetkellä Sahakuution tuotannosta 80 prosenttia menee vientiin. Kerimäellä sahataan lähipuuta, sillä puuta tulee sahalle alle sadan kilometrin säteeltä. Etelä-Savossa kasvanutta puuta myydään Aasiaan, Eurooppaan ja Lähi-itään etenkin huonekaluteollisuuden käyttöön.
 – Siellä taustalla on aika vahvasti Ikea, jonka alihankkijoille menee meiltä paljon tavaraa, Suomalainen tarkentaa.
 Kilpailu maailmalla on kovaa. Sahateollisuus ry:n toimitusjohtaja Kai Merivuori arvioi suomalaisen sahatavaran vahvuuksiksi laadun ja luotettavat toimitukset. Sahakuution toimitusjohtaja Jari Suomalainen nimeää yrityksensä kilpailuvalteiksi joustavuuden, asiakaslähtöiset tuotteet ja toimitusaikataulut.
 – Teemme juuri sellaisia tuotteita, joita asiakkaat haluavat ja mistä heidän on mahdollisuus saada raaka-ainehyötyä, Suomalainen sanoo.
 Silmämääräisesti tehtävässä tukkien laaduttamisessa karsitaan laatuvirheet, kuten mutkaisuus, pois. Kalle Purhonen / Yle
 Venäjän sahatavaravienti rajussa kasvussa
 Viime vuonna suomalaisen sahatavaran vienti Kiinaan notkahti nelisenkymmentä prosenttia edellisvuoteen verrattuna. Venäjän sahatavaravienti Kiinaan on puolestaan kasvanut rajusti, ja se on heijastunut Suomen sahatavaran kysyntään.
 Venäjän sahatavaravienti Kiinaan kasvoi yli kaksi miljoonaa kuutiota viime vuonna. Merivuori arvioi Venäjän viennin rajun kasvun johtaneen siihen, että osissa Venäjää metsien uudistaminen on hakkuiden jälkeen jäänyt tekemättä. On odotettavissa, että Venäjän viranomaiset puuttuvat asiaan, jos metsälakia on rikottu. Duumassakin asia on jo ollut esillä.
 – Rupla on parantanut venäläisen teollisuuden kilpailukykyä huomattavasti ja sitä vastaan on tietysti vaikea tapella, Merivuori arvioi.
 Suomalaisen sahatavaran hinta nousi viime kesään asti ja on sen jälkeen laskenut. Merivuori ennustaa puun hinnan laskusuhdanteen tasaantuvan keväällä.
 – Hinta tulee kuitenkin asettumaan merkittävästi alemmaksi kuin viime vuonna.

Sahayritykset etsivät selviytymiskeinoja viennin notkahdukseen – pieni maakuntasaha vastaa kilpailuun investoimalla miljoonia euroja


Summary: Benjamin Netanjahu kutsui syytöksiä noitajahdiksi.

Israelin pääministeri  Benjamin Netanjahu  on saamassa syytteet korruptiosta. Aikeista kertoi Israelin yleinen syyttäjä torstaina.
 Uutinen tuli vain kuusi viikkoa ennen tiukkoja parlamenttivaaleja. Kyseessä on ensimmäinen kerta, kun virassa oleva Israelin pääministeri saa kuulla, että häntä vastaan suunnitellaan syytteitä.
 Netanjahu kutsui tuoreeltaan syytöksiä noitavainoksi.
 Vaalit 9. huhtikuuta
 Netanjahun epäillään ottaneen vastaan 264 000 dollarin (noin 232 000 euron) arvosta lahjoja, muun muassa samppanjaa ja sikareita.
 Muun muassa lahjusten ottamista ja petosta koskevat syytteet voisivat viedä Netanjahun vankilaan jopa kymmeneksi vuodeksi.
 Ennen varsinaisia syytteitä tulee kuitenkin järjestää Netanjahun kuuleminen. Se voi viedä kuukausia, ja kuuleminen alkaa vasta huhtikuun 9. päivä järjestettävien vaalien jälkeen.
 Mielipidekyselyjen mukaan kisa Netanjahun johtaman Likud-puolueen ja  Benny Gantzin  johtaman keskustavasemmistolaisen liittouman välillä on tiukka.
 Lain mukaan Netanjahun ei olisi syytettynä pakko erota, mutta selvää on, että painetta eroamiseen olisi.
 Vaati itse Olmertia eroamaan
 Kun Israelin entistä pääministeriä  Ehud Olmertia  oltiin syyttämässä korruptiosta kymmenisen vuotta sitten, oppositiota tuolloin johtanut Netanjahu vaati Olmertia eroamaan ennen syytteiden nostoa. Perusteluna oli, ettei Olmert olisi pystynyt keskittymään maan johtamiseen kunnolla.
 Olmert päätyi lopulta vankilaan korruptiosta.
 Aiemmat skandaalit ovat jo luoneet Netanjahusta kuvaa hedonistisena johtajana, joka pitää kalleista lahjoista ja suhtautuu julkiseen kuvaansa pakkomielteisesti.

Sikareita ja samppanjaa: Israelin pääministeriä epäillään korruptiosta juuri vaalien alla